text:
Thursday, October 30, 2014
अपराध आउ दंड - भाग – 1 ; अध्याय – 3
अपराध आउ दंड
भाग – 1
अध्याय – 3
एतना जादे निच्चे गिर जाना आउ बेढंगा तरह से रहना मोसकिल हलइ; लेकिन वर्तमान दिमागी हालत में रस्कोलनिकोव लगी ई ठीक-ठाक लगऽ हलइ । ऊ पक्का तौर पे अपना के बाकी सब से अलगे कर लेलके हल, जइसे कछुआ अपन खोल में सिमट जा हइ, हियाँ तक कि ऊ नौकरानी जे ओकर सेवा-टहल करऽ हलइ आउ कभी-कभार ओकर कोठरियो में हुलक ले हलइ, ओकर दिमाग में चिढ़ आउ खलबली पैदा कर दे हलइ । अइसन कुछ सनकी के हो जा हइ जे कोय एक्के चीज पर बहुत जादे अपन ध्यान केंद्रित करले रहऽ हइ । मकान-मालकिन ओकरा हीं दू सप्ताह पहिलहीं से खाना भेजे ल बन कर देलके हल, लेकिन ओकर दिमाग में अभी तक नयँ अइले हल कि ओकरा से जाके बात करे, हलाँकि ओकरा खाना बिन खइलहीं रहे पड़ जा हलइ । नस्तास्या, जे खाना बनवऽ हलइ आउ मालकिन के अकेली नौकरानी हलइ, एक तरह से खुश हलइ अइसन मनोदशा वला किरायेदार से आउ ओकर कमरा के ठीक-ठाक रखना आउ झाड़ू-बुहारू देना बिलकुल बन कर देलके हल; हाँ, खाली सप्ताह में एका तुरी भूले-भटके बढ़नी लेके आ जा हलइ । आउ ओहे अभी ओकरा जगइलकइ ।
"उठऽ, बहुत हो गेलो सुत्तल !" ऊ ओकरा पर चिल्लइलइ, "नो से उपरे हो गेलो । हम तोरा खातिर चाय लइलियो ह; चाय-वाय चाही की नयँ ? लगऽ हको कि एकदम दुबराल हकऽ ?!"
किरायेदार आँख खोललकइ, चौंक गेलइ आउ नस्तास्या के पछनलकइ ।
"चाय तो मकान-मालकिन हीं से अइले ह न ?" ऊ पुछलकइ, धीरे-धीरे आउ बेमार नियन सूरत बनइले सोफा पर उठके बइठ गेलइ ।
"मालकिन के तरफ से ! हइ !"
ऊ ओकरा सामने अपन खुद के चाय के दरकल केतली रख देलकइ, जेकरा में पतरा चाय हलइ, आउ साथ में शक्कर के दू गो पीयर टुकड़ो रखलकइ ।
"ई ले, नस्तास्या", ऊ बोललइ, अपन धोकड़ी टटोलते (ऊ कपड़ा पेन्हलहीं सुत गेले हल) आउ तामा के एक मुट्ठी रेजकी निकसलकइ, "किरपा करके जो, आउ हमरा लगी पावरोटी रोल खरीदके ला दे । आउ हाँ, सॉसेज (sausage) के दोकान से थोड़े सन सॉसेज भी ले लीहँऽ, जरी सस्ता वला ।"
"रोल तो अभीये ला देबो, लेकिन सॉसेज के बदले बन्दगोभी के शोरबा (सूप) नयँ पसीन करबऽ ? ई बहुत अच्छा शोरबा हको, कल्हूँए के बनावल । कल्हूँए तोहरा लगी बचाके रखलियो हल, लेकिन तूँ देरी से घर अइलऽ हल । बहुत अच्छा बन्दगोभी के शोरबा हको ।"
जब शोरबा लावल गेलइ आउ ऊ पीए लगी चालू कइलकइ, नस्तास्या ओकरा नगीच सोफा पर बइठ गेलइ आउ बकबक करे लगलइ । ऊ एगो देहाती औरत हलइ आउ बहुत बातूनी हलइ ।
"प्रसकोव्या पावलोव्ना तोहरा बारे पुलिस के शिकायत करे ल चाहऽ हथुन", ऊ बोललइ ।
ओकर भृकुटि तन गेलइ ।
"पुलिस के ? उनखा की चाही ?"
"किराया नयँ चुकावऽ हकहो आउ कमरा भी खाली नयँ करऽ हो । ई साफ हइ कि उनखा की चाही ।"
"ए ! शैतान तक अभी पहुँच नयँ होले ह !", ऊ बड़बड़इलइ, दाँत पीसते, "नयँ, ई हमरा लगी अभी ... समय उचित नयँ हके ... ऊ बेवकूफ हइ", ऊ जोर से बात आगे बढ़इलकइ । "आझ हम ओकरा भिर जइबइ, बात करबइ ।"
"ऊ बेवकूफ तो हइए हथिन, ओइसीं, जइसे हम; लेकिन तूँ तो बुद्धिमान हकऽ, तइयो बोरा नियन पड़ल हकऽ, तोरा कोय काम-धंधा काहे नयँ देखल जा हको ? तोर कहना हको कि पहिले बुतरुअन के पढ़वे लगी जा हलहो, लेकिन अभी काहे नयँ कुछ करऽ हो ?"
"हम कर तो रहलिए ह ...", रस्कोलनिकोव अनिच्छा से आउ जरी रूखा स्वर में बोललइ ।
"की करऽ हो ?"
"काम ..."
"कइसन काम ?"
"सोच रहलिए ह", ऊ कुछ पल चुप रहला के बाद गंभीरतापूर्वक उत्तर देलकइ ।
नस्तास्या के अइसीं हँस्सी फूट पड़लइ । ऊ हँसोड़ हलइ आउ, जब कुछ हँसावे वला मजेदार बात होवे, त ऊ कोय अवाज निकासले हँस पड़ऽ हलइ, ओकर सारा देह डोले आउ हिल्ले लगऽ हलइ, तब तक जब तक कि खुद थकके रुक नयँ जाय ।
"आउ ई सोच से बहुत पइसा कमइलऽ ?" आखिर ऊ कइसूँ बोल पइलइ ।
"बिना बूट के हम बुतरुअन के पढ़वे नयँ जा सकऽ ही । हम अइसन काम पे थुक्कऽ ही ।"
"लेकिन कुआँ में तो नयँ थुक्कऽ ।" [2]
"बुतरुअन खातिर कुछ तामा के सिक्का थमा देते जा हइ । कुछ कोपेक लेके की करम ?" नयँ चाहतहूँ ऊ आगे बोललइ, मानूँ ऊ अपनहीं विचार के जवाब दे रहल होवे ।
"त तूँ कि चाहऽ हो कि कुबेर के पूरा खजाना मिल जाय ?"
ऊ चौंकके ओकरा तरफ देखलकइ ।
"हाँ, कुबेर के पूरा खजाना", कुछ पल रुकके ऊ दृढ़तापूर्वक उत्तर देलकइ ।
"अरे नयँ, थोड़ा-थोड़ा करके । तूँ तो हमरा डेराब करऽ ह; अइसीं हम बहुत डर गेलूँ हँ । रोल लावे जाऊँ कि नयँ ?"
"तोर मर्जी ।"
"अरे, हम तो भुलिए गेलियो ! कल्हे तोर एगो चिट्ठी अइलो हल, जब तूँ घरवा पर नयँ हलऽ ।"
"चिट्ठी ! हमर ! केकरा हीं से ?"
"केकरा हीं से, ई हमरा तो नयँ मालूम । डाकपिन के हम अपन जेभी से तीन कोपेक देलियो हल । हमरा ई पइसा वापिस करबहो न ?"
"त ला न, भगमान खातिर, ला !" ऊ बहुत उत्तेजित होके चीख पड़लइ, "हे भगमान !"
एक मिनट के बाद चिट्ठी अइलइ । त इ हलइ - मइया हीं से, आर॰ प्रान्त से । एकरा हथवा में लेते बखत ओकर चेहरा पीयर पड़ गेलइ । लम्मा अरसा से ओकरा कोय चिट्ठी नयँ मिलले हल; लेकिन अभी आउ कोय बात हलइ जेकरा चलते ओकर दिल धड़के लगलइ ।
"नस्तास्या, हियाँ से चल जो, भगमान खातिर; ई हकउ तोर तीन कोपेक, खाली, भगमान खातिर, जल्दी से हियाँ से चल जो !"
चिट्ठी ओकर हथवा में हिल्लब करऽ हलइ; ऊ ओकरा सामने एकरा खोले ल नयँ चाहऽ हलइ - ऊ ई चिट्ठी के साथ एकान्त चाहऽ हलइ । नस्तास्या बाहर चल गेलइ, त ऊ तेजी से ओकरा अपन होंठ भिर लइलकइ आउ चूम लेलकइ; बाद में ऊ पता के लिखावट पर देर तक एकटक देखते रहलइ, छोटगर-छोटगर आउ तिरछा अक्षर के, ओकर परिचित आउ प्यारा, ई लिखावट ओकर मइया के हलइ, जे ओकरा कभी पढ़े-लिखे लगी सिखइलके हल । ऊ चिट्ठी खोले में हिचकिचा रहले हल; शायद ओकरा कोय बात के डर लग रहले हल । आखिर खोललकइ - चिठिया लमगर हलइ, आउ मोटगर, भार में दू लोट [3]; एगो नोटबुक के दू पन्ना बिलकुल छोट्टे-छोट्टे अक्षर में लिक्खल ।
"प्रिय हमर रोद्या", ओकर मइया लिखलके हल, "हमरा तोरा से चिट्ठी के जरिये बात कइला दू महिन्ना से उपरहीं हो गेलो ह, जेकरा चलते हमरो तकलीफ हो रहलो हल आउ रात के नीन नयँ आवऽ हलउ, सोचते रहऽ हलिअउ । लेकिन, हमरा विश्वास हउ कि तूँ हमर ई अनिच्छा वला चुप्पी खातिर हमरा दोष नयँ देमँऽ । तोरा मालूम हउ कि हम तोरा केतना प्यार करऽ हिअउ; तूहीं तो हमन्हीं, मतलब हम आउ दुन्या, खातिर एगो मुनरी (मुँदरी, एकलौता) हकँऽ, तूहीं हमन्हीं के सब कुछ हकँऽ, सब आशा, विश्वास हमर । हमरा पर की गुजरल, जब हमरा मालूम होल कि कुछ महिन्ना पहिले तूँ यूनिवर्सिटी (विश्वविद्यालय) छोड़ देलँऽ, काहेकि तोरा पास गुजारा खातिर कुछ नयँ हलउ, आउ तोर टीसनी आउ गुजारा के दोसरो साधन समाप्त हो गेलो हल ! हम अपन वार्षिक एक सो बीस रूबल के पेंशन से तोरा कइसे मदत कर सकऽ हलिअउ ? पनरह रूबल जे तोरा चार महिन्ना पहिले भेजलियो हल, ऊ हम, जइसन कि तोरा खुद्दे मालूम हकउ, एहे पेंशन के गिरवी रखके हियाँ के लोकल व्यापारी अफ़नासी इवानोविच वाख़रूशिन से उधार लेलियो हल । ऊ निम्मन अदमी हकइ आउ तोर बाऊ के दोस्तो हलउ । लेकिन, ओकरा अपन पेंशन वसूल करे के अधिकार दे देला के बाद, हमरा इंतजार करे पड़लउ, जब तक कि कर्जा चुक नयँ जाय, आउ ठीक अभिये चुक पइलो ह, ओहे से हम अभी तक तोरा कुछ नयँ भेज पइलिअउ । लेकिन अब भगमान के दया से, लगऽ हउ कि हम आउ कुछ भेज सकऽ हिअउ, आउ एक तरह से हमन्हीं के अब अपन भाग्य के सराहे के चाही, जेकरा बारे हम तुरते तोरा बतावे जा रहलियो ह । आउ, पहिला बात, तू अंदाजो लगा सकऽ हँ कि नयँ, हमर प्रिय रोद्या, कि तोर बहिन डेढ़ महिन्ना से हमरे साथ रह रहलो ह, आउ अब आगे से हमन्हीं के अलगे नयँ होवे पड़त । भगमान के दया से ओकर सब कष्ट दूर हो गेलो ह, लेकिन तोरा सब कुछ सिलसिलेबार तरीका से बतइबउ, ताकि तोरा ई पता चल जाव कि ई सब कइसे होलइ, आउ जेकरा अभी तक हमन्हीं तोरा से छिपइले हलिअउ । जब तूँ दू महिन्ना पहिले हमरा लिखलँऽ हल कि तूँ केकरो से सुनलँऽ कि दुन्या के स्विद्रिगाइलोव परिवार के घर में अशिष्ट व्यवहार के चलते बहुत कष्ट झेले पड़ रहले ह, आउ हमरा सब कुछ बतावे लगी कहलँऽ हल, त हम ऊ बखत तोरा की जवाब देतियो हल ? अगर हम तोरा सब कुछ सच-सच लिख देतियो हल, त हमरा ई मालूम हके कि तूँ सब कुछ छोड़-छाड़के, अगर जरूरत पड़तो हल त पैदलो, हमन्हीं के पास आ जइतँऽ हल, काहेकि हम तोर स्वभाव आउ भावना जानऽ हिअउ, आउ अपन बहिन के अपमानित होवे नयँ देतँऽ हल । हमहूँ खुद निराश हो चुकलूँ हल, लेकिन कइले की जा सकऽ हल ? हमरा खुद्दे ऊ बखत सब सच नयँ मालूम हल । सबसे दिक्कत वला बात ई हलइ कि दुनेच्का (दुन्या) जब परसाल उनकर घर में गवर्नेस (बाल-बुतरुन के सँभाले वली) के काम लेलको हल, त ऊ पूरे सो रूबल पेशगी (अग्रिम) ई शर्त पर लेलको हल कि हरेक महिन्ना ओकर वेतन से कुछ काट लेल जइतइ, आउ ओहे चलते, जब तक कर्जा चुक नयँ जाय, तब तक नौकरी छोड़ना संभव नयँ हलइ । आउ ई रकम (अब सब कुछ बता सकऽ हिअउ, हमर करेजा के टुकड़ा रोद्या) ऊ खास तौर पे तोरा साठ रूबल भेजे खातिर लेलको हल, जेकर ऊ बखत तोरा एतना जरूरत हलउ आउ जे तोरा परसाल हमन्हीं तरफ से मिललो हल । हम सब तोरा ऊ बखत धोखा में रखलिअउ, लिखलिअउ कि ई रकम दुनेच्का (दुन्या) के पहिले के बचत कइल पइसा में से भेजल जा रहलो ह, लेकिन अइसन बात नयँ हलइ, परन्तु अभी सब कुछ सच-सच बता रहलियो ह, काहेकि भगमान के दया से अब अचानक सब कुछ बदलके हालत बेहतर हो गेलो ह, आउ एहो बात लगी कि तोरा मालूम पड़उ कि दुन्या तोरा केतना प्यार करऽ हउ आउ ओकर दिल केतना बड़ा हकइ । वास्तव में, मिस्टर स्विद्रिगाइलोव शुरू-शुरू में ओकरा साथ बहुत रूखा व्यवहार करऽ हला आउ खाय के टेबुल के पास ओकरा बारे कइएक तरह के अपमानजनक आउ उपहासजनक बात करते रहऽ हला ... लेकिन ई सब दर्दनाक विस्तार में हम जाय ल नयँ चाहऽ हिअउ, ताकि तोरा खाली-पीली चिंता-फिकिर नयँ होबउ, जबकि ऊ सब बात अब खतम हो चुकलो ह । संक्षेप में, मि॰ स्विद्रिगाइलोव के घरवली मार्फा पित्रोव्ना आउ परिवार के बाकी सब के अच्छा आउ उदार व्यवहार के बावजूद, दुनेच्का (दुन्या) के बहुत कठिनाई झेले पड़लइ, खास करके जब मि॰ स्विद्रिगाइलोव अपन पुरनका फौजी आदत के चलते बाकुस [4] के प्रभाव में रहऽ हला । लेकिन बाद में असलियत की निकसलइ ? की तोरा विश्वास होतउ कि ई पागल अदमी के बहुत पहिलहीं से दुन्या के तरफ लगाव हो गेले हल, लेकिन ई सब कुछ ऊ रूखापन आउ तिरस्कार के रवैया अपनाके ओकरा पर परदा डालले रहल । शायद ओकरा खुद्दे शरम लगऽ हलइ आउ कुछ अजीब अनुभव होवऽ हलइ, खुद के बहुत उमरगर आउ एगो परिवार के बाप समझके, अइसन बेवकूफी भरल आशा रखके, आ ओहे से ऊ अनिच्छा से दुन्या पर अपन गोस्सा निकालऽ हलइ । आ एहो हो सकऽ हइ कि अपन व्यवहार में रूखाई आउ उपहास के जरिये ऊ दोसरा से सच्चाई के छिपावे ल चाहऽ हलइ । लेकिन आखिर ऊ अपना के काबू में नयँ रख पइलकइ आउ ओकर हिम्मत अइसन बढ़ गेलइ कि ऊ दुन्या के सामने खुल्लल आउ नीच प्रस्ताव रख देलकइ, ओकरा भिर कइएक तरह के पुरस्कार के वादा कइलकइ आउ ओकरो से बढ़के ई कहलकइ कि ऊ सब कुछ त्याग देतइ आउ ओकरा साथ दोसर गाँव चल जइतइ, चाहे विदेश । तूँ अंदाज लगा सकऽ हँ कि ओकरा केतना सब कुछ झेले पड़लइ ! ओकरा लगी नौकरी छोड़ देना असंभव हलइ, खाली कर्जा के चलते नयँ, बल्कि मार्फा पित्रोव्ना के भावना पर भी विचार करके, जेकरा अचानक शक हो जइते हल, आउ बाद में, एकरा चलते परिवार में फूट के कारण हो जइते हल । आउ दुनेच्का के भी बड़ी बदनामी होते हल; एकरा से बच्चे के कोय रस्ता नयँ रहते हल । आउ कइएक कारण हलइ, जेकरा चलते दुन्या के ई मनहूस घर से छे महिन्ना से पहिले कइसहूँ पिंड छोड़ावे के कोय आशा नयँ हलइ । वास्तव में तूँ तो दुन्या के जानवे करऽ हँ, कि ऊ केतना बुद्धिमान आउ कइसन इरादा के पक्का स्वभाव के हकइ । दुनेच्का बहुत कुछ बरदास कर सकऽ हइ आउ कठिन से कठिन परिस्थिति में भी खुद में एतना उदारता खोज ले हइ कि अपन पक्का इरादा के भूल नयँ सकइ । ऊ हमरो सब कुछ नयँ लिखलको हल, ताकि हम कहीं घबरा नयँ जाऊँ, लेकिन हमन्हीं दुन्नु के बीच समाचार के आदान-प्रदान अकसर होते रहऽ हलइ । ई घटना के अंत तो बिलकुल अप्रत्याशित ढंग से हो गेलइ । मार्फा पित्रोव्ना संजोग से अपन पति के दुनेच्का के साथ बाग में आरजू-मिन्नत करते सुन लेलकइ, आउ सब कुछ के गलत मतलब निकालके सब कुछ के मामले में दुन्या पर इल्जाम लगा देलकइ, ई सोचके कि ओहे सब कुछ के जड़ हकइ । ओकन्हीं दुन्नु के बीच हुएँ बाग में अजीब तमाशा होलइ - मार्फा पित्रोव्ना दुन्या पर प्रहारो कइलकइ, कुछ सुनहूँ ल नयँ चाहऽ हलइ, आउ खुद्दे घंटा भर चिल्लइते रहलइ, आउ आखिर तुरते दुन्या के हमरा हीं शहर में पठा देवे के हुकुम दे देलकइ, एगो सधारण किसान के गाड़ी में, जेकरा में ओकर सब समान फेंक देवल गेलइ - कपड़ा, पोशाक, जे जइसे मिललइ बिलकुल ओइसहीं, बिना बान्हले-छान्हले । ओहे समय हहाके पानी बरसे लगलइ, आउ अपमानित आउ कलंकित दुन्या के एगो किसान के साथ खुल्ले गाड़ी में पूरा सतरह विर्स्ता [5] जाय पड़लइ । अब तूहीं सोच कि तोरा की जवाब देतियो हल चिट्ठी में, जे तोरा हीं से दू महिन्ना पहिले मिललो हल, आउ हम कउन चीज के बारे लिखतियो हल ? हम खुद निराश हलूँ; हमरा तोरा सच लिखे के हिम्मत नयँ हलउ, काहेकि तूँ बहुत दुखी होतँऽ हल, तोरा गोस्सा अइतो हल आउ परेशान हो जइतँऽ हल, लेकिन तूँ करिए की सकतँऽ हल ? शायद तूँ खुद के बरबाद कर लेतँऽ हल, आउ दुनेच्का भी हमरा माना करते रहऽ हलउ; आ ऊ बखत हमरा दिल में अइसन शोक हलउ कि हम चिट्ठी में अइसीं कुछ अंट-संट आउ कुच्छो चीज के बारे लिखके भर नयँ दे सकऽ हलिअउ । पूरा महिन्ना सउँसे शहर में ई कांड के खुसुर-फुसुर चलते रहलउ, आउ बात हियाँ तक बढ़ गेलउ कि हमरा आउ दुन्या के चर्च (गिरिजाघर) जाना मोसकिल हो गेलउ, काहेकि लोग तिरस्कार से देखऽ हल आउ कानाफूसी करऽ हल आउ ई मामले में हमन्हीं के सामने खुलके भी बोल दे हल । सब्भे जान-पछान के लोग हमरा से कतराय लगला हल, सब कोय नमस्ते करे लगी भी बन कर देलकइ, आउ हमरा पक्का पता चल गेल कि व्यापारी के विक्रेता आउ कुछ क्लर्क हमर घर के गेट के अलकतरा से पोतके हमरा अपमानित करे ल चाहऽ हलइ [6], जेकरा चलते मकान-मालकिन माँग करे लगलइ कि हमन्हीं फ्लैट खाली कर देऊँ । ई सब के कारण मार्फा पित्रोव्ना हलइ, जे सब घर जाके दुन्या पर इल्जाम लगावे आउ कीचड़ उछाले में सफल हो गेलइ । ऊ हियाँ के सब कोय से परिचित हकइ आउ ई महिन्ना हरदम शहर अइते रहऽ हलइ, आउ चूँकि ऊ जरी बातूनी हकइ आउ अपन पारिवारिक मामला के बारे बतियाय में ओकरा अच्छा लगऽ हइ, आ खास करके अपन पति के बारे सबके आउ हरेक के शिकायत करे में, जे बिलकुल खराब बात हइ, त ई तरह से ऊ सब खिस्सा थोड़हीं समय में फैला देलकइ, खाली शहरे में नयँ, बल्कि पूरा जिला भर में । हम तो बेमार पड़ गेलूँ, लेकिन दुनेच्का हमरा से जादे मजबूत दिल के हइ, आउ काश, तूँ देख पइतँऽ हल कि ऊ केतना सब कुछ बरदास कइलकइ आउ हमरा तसल्ली देते रहलइ आउ प्रोत्साहित करते रहलइ ! ऊ तो फरिश्ता हइ ! भगमान के किरपा से हमन्हीं के तकलीफ कमती हो गेल : मिस्टर स्विद्रिगाइलोव सोच विचारके अपन नीयत बदल लेलकइ आउ ओकरा पछतावा होलइ, आउ शायद दुन्या पर तरस खाके, ऊ मार्फा पित्रोव्ना के सामने दुनेच्का के पूरा निर्दोष होवे के पूरा आउ पक्का सबूत रख देलकइ, एगो चिट्ठी के रूप में, जे मार्फा पित्रोव्ना के ओकन्हीं के बाग में साथ-साथ देखे के पहिलहीं दुन्या के लचारी में ओक्कर नाम से लिक्खे आउ भेजे पड़ले हल । ई चिट्ठी के जरिये दुन्या निजी तौर पे सफाई आउ चोरी-छिपे मिल्ले से इनकार कर देलके हल, जेकरा लगी ऊ जिद कइले हलइ । दुन्या के चल गेला के बाद ई चिट्ठी मिस्टर स्विद्रिगाइलोव के हथवे में रह गेले हल । ई चिट्ठी में ऊ बहुत जोशीला ढंग से आउ पूरा गोस्सा के साथ धिक्कार देलके हल, मार्फा पित्रोव्ना के साथ ओकर नीच व्यवहार खातिर, आउ ओकरा आद दिलइलके हल कि ऊ एगो बाप आउ परिवार के प्रधान हइ, आउ आखिर में, ऊ बतइलके हल कि ओकरा तरफ से एगो पहिलहीं से दुखी आउ बेबस लड़की के सताना आउ दुखी करना केतना नीच हरक्कत हकइ । संक्षेप में, प्रिय रोद्या, ई चिट्ठी एतना नेकी से, आउ दिल के छू लेवे वला ढंग से लिक्खल हलइ, कि एकरा पढ़ते बखत हम रो पड़लूँ, आउ अभियो तक हम बिना आँख में लोर लइले नयँ पढ़ सकऽ हूँ । एकरा अलावे, नौकरवन के गवाही भी आखिर दुन्या के सफाई में सहायक होलइ, आउ जेतना कि मिस्टर स्विद्रिगाइलोव खुद समझऽ हलइ, ओकर अपेक्षा जे बहुत कुछ जादहीं देखलके आउ जानऽ हलइ, जइसन कि अकसर होवऽ हइ । मार्फा पित्रोव्ना तो बिलकुल दंग हो गेलइ आउ जइसन कि ऊ खुद हमन्हीं सामने स्वीकार कइलकइ, ऊ "फेर से विपत्तिग्रस्त" हो गेलइ, लेकिन साथे-साथ दुन्या के निर्दोष होवे के पूरा विश्वास हो गेलइ, आउ दोसरे दिन, एतवार के सीधे गिरजाघर जाके घुटना टेकके आँख में आँसू भरके माता मेरी के सामने प्रार्थना कइलकइ कि ई नयका परीक्षा के झेले के आउ अपन कर्तव्य निभावे के शक्ति दे । तब गिरजाघर से सीधे, केकरों हीं बिना ठहरले, हमन्हीं भिर अइलइ, हनन्हीं के सब कुछ बतइलकइ, जोर से रो पड़लइ, आउ पूरा पछतावा के साथ ऊ दुन्या के गले लगइलकइ आउ ओकरा से माफी मँगलकइ । ओहे सुबह, बिना देरी कइले, हमन्हीं भिर से शहर में आउ सगरो, सबके घर गेलइ, आउ बहुत प्रशंसा भरल शब्द में आउ आँसू बहइते, दुन्या के निर्दोष होवे के बात आउ ओकर भावना आउ व्यवहार के श्रेष्ठता के बखान कइलकइ । एकरो से बढ़के, ऊ मिस्टर स्विद्रिगाइलोव के नाम दुन्या के हाथ के लिक्खल चिट्ठी सबके देखइलकइ आउ जोर-जोर से पढ़के सुनइलकइ, हियाँ तक कि ओकर नकल बनावे के भी अनुमति दे देलकइ (जे हमर विचार से अति हकइ) । ई तरह से शहर के सबके घर जाय में ओकरा कइएक दिन गाड़ी से चक्कर मारे पड़लइ, काहेकि कुछ लोग ई बात के बुरा मान गेलइ कि दोसरा के हियाँ पहिले काहे चल गेलइ । आउ ई तरह से पारी बान्हल गेलइ, जेकरा से हरेक घर में पहिलहीं से इंतजार होवे लगलइ आउ सब्भे के मालूम रहइ कि फलना-फलना दिन के मार्फा पित्रोव्ना फलना-फलना घर में चिट्ठी पढ़े वली हकइ, आउ हरेक तुरी पढ़े के बखत अइसनो लोग जमा हो जइते जा हलइ, जे पारी के अनुसार कइएक तुरी चिट्ठी पढ़ते सुन चुकले हल, अप्पन घर में चाहे दोसर परिचित सब के घर में । हमर विचार में, बहुत कुछ, बहुत जादहीं कुछ एकरा में अइसन होलइ जेकर बिलकुल जरूरत नयँ हलइ; लेकिन मार्फा पित्रोव्ना के स्वभावे अइसन हकइ । खैर, ऊ दुनेच्का के इज्जत फेर से पूरा तरह से बरकरार कर देलकइ, आउ ई सब कांड के, पूरा बदनामी के, कभी नयँ मिटे वला कलंक लग गेलइ ओकर पति पर, मुख्य अपराधी के रूप में, जेकरा चलते हमरा ओकरा पर तरस भी आवऽ हइ; ई दीवाना पर बहुत सख्ती से पेश आल गेलइ । एकर परिणाम ई होलइ कि दुन्या के कइएक घर से टीसनी पढ़ावे के निमंत्रण मिललइ, लेकिन ऊ इनकार कर देलकइ । सामान्य रूप से, अचानक सब कोय ओकरा से विशेष आदर के साथ व्यवहार करे लगलइ । ई सब बात के चलते मुख्य रूप से ऊ अप्रत्याशित घटना होलइ, जेकरा से अब, कहल जा सकऽ हइ कि, हमन्हीं के पूरा भाग्ये बदल रहले ह । ई जान ले, प्रिय रोद्या, कि दुन्या के साथ एगो अदमी शादी करे ल चाहऽ हइ आउ ऊ ओकरा अपन सहमति भी दे देलके ह, जेकरा बारे हम तोरा तुरते बतावे जा रहलियो ह । आउ हलाँकि ई सब तोर राय लेले बिना कइल गेलो ह, लेकिन आशा हउ कि तूँ न हमरा से, न अपन बहिनी से शिकायत करमँऽ, काहेकि खुद्दे ई बाते से देखमँऽ कि तोर इंतजार करना आउ तोर जवाब पहुँचे तक मामला के स्थगित रखना हमन्हीं लगी असंभव हलउ । आउ तूँ, खुद्दे हियाँ रहले बिना, सब कुछ के बारे ठीक से फैसला भी नयँ कर सकतँऽ हल । ई सब होलइ अइसे । ई प्योत्र पित्रोविच लुझिन कोर्ट काउंसिलर [7] के पद पर हथिन, आउ दूर के रिश्तेदार मार्फा पित्रोव्ना के, जे ई जोड़ी मिलावे में योगदान देलका । बात एकरा से शुरू होलइ, कि उनकर जरिये से ऊ हमन्हीं से परिचित होवे के अपन इच्छा जाहिर कइलका, उनकर अच्छा से खातिर कइल गेलइ, कॉफी पिलका, आउ दोसरहीं दिन चिट्ठी भेज देलका, जेकरा में ऊ बहुत आदरपूर्वक अपन प्रस्ताव जाहिर कइलका आउ त्वरित आउ पक्का जवाब के प्रार्थना कइलका । ऊ कामकाजी आउ व्यस्त अदमी हका, आउ अभी पितिरबुर्ग लौट जाय के जल्दी में हका, से से हरेक मिनट उनका लगी कीमती हकइ । निस्संदेह हमन्हीं के शुरू-शुरू में बहुत अचरज होलइ, काहेकि ई सब कुछ बहुत जल्दीबाजी में आउ अप्रत्याशित ढंग से होलइ । ऊ सारा दिन हमन्हीं एक साथ सोच-विचार करते गेलिअइ । ऊ विश्वसनीय आउ खाता-पीता अदमी हथिन, दू-दू सरकारी ओहदा पर काम करऽ हथिन आउ खुद के उनकर संपत्ति हकइ । ई सच हकइ कि उनकर उमर पैतालीस बरस के हइ, लेकिन उनकर सूरत-शकल काफी निम्मन हइ आउ अभियो औरतियन के आकर्षक लग सकऽ हथिन, आउ साधारणतः ऊ बहुत गंभीर आउ सभ्य लगऽ हथिन, लेकिन जरी उदास आउ मानूँ अभिमानी । लेकिन हो सकऽ हइ कि प्रथमदृष्ट्या ऊ अइसन लगऽ हथिन । आउ हाँ, प्रिय रोद्या, हम तोरा अगाह करऽ हिअउ कि जब तोरा उनका से पितिरबुर्ग में मोलकात होतउ, जे बहुत जल्दीए होवे वला हउ, त उनका देखतहीं अगर उनका में कोय चीज अच्छा नयँ लगउ, त बहुत जल्दीबाजी आउ जोश में उनका बारे कुछ राय नयँ बनइहँऽ, जइसन कि तोर सुभाव हउ । हम तोरा ई पहिले से बता रहलियो ह कि खुदा-न-खास्ते कहीं अइसन हो जाय, हलाँकि हमरा विश्वास हउ कि तोरा पर उनकर अच्छे असर पड़तउ । आउ एकरा अलावे, कउनो अदमी के समझे खातिर ई जरूरी हइ कि ओकरा बारे धीरे-धीरे आउ सवधानी से सोच-विचार कइल जाय, ताकि गलतफहमी आउ पूर्वाग्रह के शिकार नयँ होल जाय, जेकरा बाद में सुधारना आउ दूर करना कठिन हइ । आउ प्योत्र पित्रोविच, कम से कम कइएक लक्षण से बिलकुल भला अदमी लगऽ हथिन । पहिलहीं मोलकात में ऊ हमन्हीं के बतइलथिन कि ऊ व्यवहारिक (प्रैक्टिकल) व्यक्ति हका, लेकिन जइसन कि ऊ खुद्दे हमन्हीं के बतइलथिन, कइएक बात में ऊ "आझकल के उभरते पीढ़ी के विचारधारा" से सहमत हका आउ सब्भे पूर्वाग्रह के विरोधी हका । आउ बहुत कुछ बोललथिन, काहेकि ऊ जरी अभिमानी लगऽ हथिन आउ उनका जरी लगऽ हइ कि उनकर बात सुनल जाय, लेकिन ई ओइसन कोय बुराई नयँ हइ । हमरा तो जरूर कमती समझ में आल, लेकिन दुन्या हमरा समझइलकउ कि हलाँकि ऊ अदमी कमती पढ़ल-लिखल हका, लेकिन ऊ बुद्धिमान हका आउ देखे में अच्छा सुभाव के लगऽ हका । तोरा अपन बहिनी के सुभाव मालूम हकउ, रोद्या । ऊ अपन इरादा के पक्की, समझदार, धीरज वली आउ उदार हृदय वली लड़की हकइ, हलाँकि ओकर दिल भावुक हइ, जइसन कि ओकरा में हम अच्छा से भाँपलूँ हँ । ई सच हइ कि कोय विशेष प्रेम न एकरा तरफ से हइ, आउ न उनका तरफ से, लेकिन दुन्या, एगो समझदार लड़की के अलावे साथे-साथ उदार दिल के जीव हइ, फरिश्ता के तरह, आउ ऊ अपन कर्तव्य समझतइ कि अपन पति के खुश रक्खे, आउ ओहो अपना तरफ से ओकर खुशी के ध्यान रखथिन, आउ ई अन्तिम बिन्दु पे फिलहाल तो शंका करे के कोय बड़गर कारण नयँ दिखऽ हइ, हलाँकि ई माने पड़तइ कि सब मामला जरी जल्दीबाजी में तय कइल गेले ह । एकर अलावे ऊ एगो बहुत समझदार अदमी हथिन, आउ पक्का बात हइ कि ऊ खुद देखथिन कि दुन्या जेतने जादे उनका हीं सुखी रहतइ ओतने जादे उनकर खुद के दाम्पत्य जीवन खुशहाल रहे के भरोसा होतइ । आउ जाहाँ तक अस्थिर स्वभाव, कुछ पुरनका आदत आउ कुछ विचार में मतभेद के सवाल हकइ (जे सुखी से सुखी दाम्पत्य जीवन में भी होवे करऽ हइ), त ई मामले में दुनेच्का खुद्दे हमरा बतइलकइ कि ओकरा खुद पर भरोसा हकइ, एकरा बारे में चिंता करे के कोय बात नयँ हइ, आउ ऊ बहुत कुछ झेल सकऽ हइ, बशर्ते आगे के संबंध ईमानदारी आउ सच्चाई पर आधारित रहे । उदाहरण के तौर पे, ऊ शुरू-शुरू में कुछ कठोर नियन लगलथिन, लेकिन अइसन एहो कारण से हो सकऽ हइ कि ऊ निष्कपट आउ खुला विचार के अदमी हथिन, आउ दरअसल एहे बात हइयो हइ । उदाहरण के तौर पे, उनकर दोसरा तुरी भेंट के बखत, जबकि उनका दुन्या के सहमति मिल चुकले हल, बातचीत के दौरान बतइलथिन कि दुन्या से परिचय होवे के पहिलहीं ऊ अपन मन में ठान लेलथिन हल कि ऊ कोय अइसन ईमानदार लड़की से बिना कोय दहेज के शादी करथिन, जे मुसीबत झेलल रहे, काहेकि, जइसन कि ऊ समझइलथिन, पति के कइसहूँ अपन पत्नी के आभारी नयँ होवे के चाही, अगर पत्नी अपन पति के अपन उपकारी समझे । आउ हमरा कहना हउ कि हम जइसे लिखलियो ह ओकरा अपेक्षा ऊ ई बात आउ कुछ नरमी से आउ मधुर स्वर में व्यक्त कइलथिन हल, काहेकि हम उनकर असली वक्तव्य के भूल गेलियो ह, आउ खाली हमरा ओकर अर्थ आद हकउ, आउ एकरा अलावे ऊ जे कुछ बोललथिन ऊ पहिले से सोचल-विचारल नयँ हलइ, बल्कि बातचीत के दौरान सहज भाव से उनकर मुँह से निकल गेलइ, ओहे से ऊ बाद में एकरा सुधारे के आउ अधिक मधुर बनावे के कोशिश कइलथिन; लेकिन हमरा तो कइसूँ ई जरी तीक्ष्ण लगलइ, आउ हम दुन्या के ई बात बतइलिअइ । लेकिन दुन्या चिढ़के हमरा जवाब देलकइ कि "कथनी अभी करनी नयँ हकइ", आउ ई बात वास्तव में सही हकइ । अपन फैसला करे के पहिले दुनेच्का रात भर नयँ सो पइलकइ, आउ ई समझके कि हम सुत गेलिए ह, ऊ बिस्तर से उठलइ आउ कमरा में शतपथ करे लगलइ (आगे-पीछे चक्कर लगइते रहलइ); आखिर ऊ प्रतिमा के सामने टेहुना टेकके बइठ गेलइ आउ देर तक तन्मय होके प्रार्थना कइलकइ आउ सुबह में हमरा सुनइलकइ कि ऊ फैसला कर लेलके ह । हम पहिलहीं बता चुकलियो ह कि प्योत्र पित्रोविच अब पितिरबुर्ग खातिर रवाना होवे वला हथिन । हुआँ उनकर बड़गर-बड़गर कारोबार हकइ, आउ ऊ पितिरबुर्ग में एगो सार्वजनिक वकील के कार्यालय खोले ल चाहऽ हथिन । ऊ लम्मा समय से कइएक तरह के नालिश आउ मोकदमा के कार्यवाही में लगल हथिन, आउ हालहीं में एगो बड़गर मोकदमा जीत चुकलथिन हँ । पितिरबुर्ग में उनका एहो बात लगी होवे के चाही, काहेकि सीनेट [8] के सामने उनकर एगो बड़गर मोकदमा के सुनवाई हकइ । ई तरह से, प्यारे रोद्या, ऊ तोरो लगी बहुत काम आ सकऽ हथुन, सब्भे कुछ में, आउ हम आउ दुन्या दुन्नु तय कइलियो ह कि तूँ, आझे से भी, निश्चय ही अपन भविष्य के जीविका शुरू कर सकऽ हँ, आउ समझ सकऽ हँ कि तोर किस्मत तय आउ पक्का हो चुकलो ह । काश, अइसन हो जाय ! एकरा से एतना फयदा होत कि एकरा आउ कुछ दोसर चीज नयँ, बल्कि सर्वशक्तिमान के हमन्हीं लगी सीधा वरदान समझल जा सकऽ हइ । दुन्या भी एहे सपना देखब करऽ हइ । हमन्हीं तो एकरा बारे प्योत्र पित्रोविच के भी कुछ शब्द बतावे के जोखिम उठा लेलिए ह । ऊ सवधानीपूर्वक अपन मत व्यक्त कइलका आउ कहलका कि वास्तव में चूँकि सेक्रेटरी बेगर तो काम चलऽ हइ नयँ, त स्वभाविक रूप से कहल जा सकऽ हइ कि अजनबी के अपेक्षा अपन रिश्तेदार के तनखाह (वेतन) देना बेहतर होतइ, अगर खाली ऊ काम के योग्य होवे (मानूँ तोरा योग्य होवे में कोय शक हो सकऽ हइ !), लेकिन ऊ शंका जरूर जाहिर कइलथिन कि यूनिवर्सिटी में अध्ययन से हो सकऽ हउ कि तोरा छुटिए नयँ मिलउ कि उनकर दफ्तर के काम खातिर समय निकाल पइमहीं । अभी खातिर तो बात हिएँ पर खतम हो गेलइ, लेकिन दुन्या तो एकरा छोड़के अब आउ कुछ नयँ सोचऽ हइ । अब तो ओकरा कुछ दिन पहिलहीं से मानूँ एक प्रकार के जुनून सवार हइ आउ एगो पूरा प्लान बना लेलके ह, कि आखिर चलके प्योत्र पित्रोविच के मोकदमा वला काम में तूँ उनकर खाली एगो सहयोगी ही नयँ, बल्कि साझीदारो बन जायँ, खास करके ई कारण से कि तूँ खुद्दे विधि संकाय (the faculty of law) के छात्र हकँऽ । हम तो, रोद्या, ओकरा से बिलकुल सहमत हकिअउ आउ ओकर सब्भे प्लान आउ उमीद में साथ हकिअउ, ई सब के पूरा होवे के पूरा संभावना देखके । आउ प्योत्र पित्रोविच के टाल-मटोल के बावजूद, जे अभी स्वभाविक हइ, (काहेकि ऊ अभी तक तोरा नयँ जानऽ हथुन), दुन्या के पक्का विश्वास हकइ, कि ऊ अपन होवे वला पति पर अपन अच्छा असर के बल पर सब कुछ पा लेतइ, आउ एकरा में ओकरा पक्का विश्वास हइ । जाहिर हइ कि हमन्हीं एतना सवधानी तो बरतवे कइलिए ह कि प्योत्र पित्रोविच से अपन ई दूर वला सपना सब के बारे कुछ नयँ कहलिए ह, खास करके ई बारे कि तूँ उनकर साझीदार (पार्टनर) बनम्हीं । ऊ एगो व्यवहारिक (प्रैक्टिकल) अदमी हका, आउ शायद कोय उत्साह नयँ देखइता, काहेकि ई सब उनका लगी खाली सपना लगइ । ओइसहीं, न तो दुन्या, आउ न हमहीं उनका से आधो शब्द बोललिअइ, अपन पक्का आशा के बारे, कि ऊ पइसा से हमन्हीं के मदत करथिन, जब तक तूँ यूनिवर्सिटी में हकहीं; हमन्हीं सबसे पहिले तो ई सोचके नयँ कहलिअइ, कि ई सब कुछ बाद में अपने आप हो जइतइ, आउ ऊ हमन्हीं के बिना कुछ कहले, ऊ खुद्दे असानी से प्रस्ताव रखथिन (भला ऊ दुनेच्का के एतना-सन बात के टालिए कइसे सकऽ हथिन !), खास करके ई बात से कि तूँ खुद दफ्तर में उनकर दहिना हाथ बन सकऽ हँ, आउ ई मदत कोय खैरात में नयँ मिलतउ, बल्कि ई तोर अर्जित तनखाह के रूप में होतउ । ई तरह दुनेच्का बंदोबस्त करे लगी चाहऽ हइ, आउ हम ओकरा से बिलकुल सहमत हिअइ । आउ नयँ बतावे के दोसर कारण ई हइ कि हम खास करके चाहऽ हलिअइ कि हमन्हीं के अब अगला मोलकात के बखत हम तोरा उनका सामने बराबर के हैसियत से पेश करिअउ । जब दुन्या उनका से तोरा बारे बड़ी जोश के साथ बात कइलकउ, त ऊ जवाब देलथिन कि कउनो अदमी के बारे कोय राय कायम करे कि पहिले ओकरा खुद करीब से देखे के जरूरत होवऽ हइ, आउ खुद ऊ तोरा से जान-पछान हो गेला के बाद तोरा बारे अपन राय कायम करथुन । जानऽ हँ, हमर अनमोल रोद्या, कुछ विचार के अधार पर हमरा लगऽ हके (लेकिन प्योत्र पित्रोविच से ई बात के कुछ लेना-देना नयँ हइ, बल्कि अइसीं हमर अप्पन व्यक्तिगत मामला हइ, आउ शायद बुढ़ारियो के सनक होवइ), हमरा लगऽ हके कि शायद हमरा लगी बेहतर होवत, अगर हम उनकन्हीं के शादी के बाद अकेल्ले रहम, जइसे कि अभी रहऽ हूँ, आउ उनकन्हीं के साथ नयँ । हमरा पूरा विश्वास हके कि ऊ एतना उदारता आउ विनम्रता देखइता, कि खुद्दे हमरा बोलइता आउ बेटी से हमरा आगे दूर नयँ रहे के सुझाव देता, आउ अभी तक ऊ कुछ नयँ बोलला ह, त जाहिर हइ, कि बिन बोललहूँ ई मानल बात समझल जा हइ; लेकिन हम इनकार कर देम । हम जिनगी में कइएक तुरी देखलूँ हँ, कि पति सब के दिल में सास के मामले में सहज नयँ महसूस होवऽ हइ, लेकिन हम खाली एहे नयँ चाहऽ हूँ कि हमरा चलते केकरो तनिक्को सन तकलीफ नयँ होवे, बल्कि हम खुद्दे पूरा तरह से अजाद रहूँ, जब तक कि हमरा अपन रोटी के एगो टुकरी मिलते रहे आउ तोरा आउ दुनेच्का जइसन औलाद रहे । अगर संभव होल त तोहन्हीं दुनहूँ के आसपास हम बस जाम, काहेकि, रोद्या, सबसे बड़गर खुशखबरी तो हम चिट्ठी के आखिरी हिस्सा लगी बचा के रखलियो ह - ई जान ले, हमर प्यारे दोस्त, कि शायद बहुत जल्दीए फेर से एकट्ठा होते जाम आउ लगभग तीन साल के जुदाई के बाद हम तीनों गले-गले मिल्लम ! ई तो पक्का तौर पे तय हो गेलो ह कि हम आउ दुन्या पितिरबुर्ग जा रहलियो ह, ठीक कब, ई तो हमरा मालूम नयँ, लेकिन, कइसूँ जल्दीए, बहुत जल्दीए, हो सकऽ हइ कि एक्को सप्ताह में । सब कुछ प्योत्र पित्रोविच पर निर्भर हइ, जे जइसीं पितिरबुर्ग में सब कुछ देखके पता लगा लेता त हमन्हीं के तुरते बतइता । ऊ कोय हिसाब से चाहऽ हथिन, कि विवाह के रस्म जल्दी से जल्दी निपटा लेल जाय, आउ अगर संभव होवे त शादी एहे मांसभक्षणकाल [9] में हो जाय, आउ समय के कमी से संभव नयँ हो पाबइ, त देवी के उपवास [10] के तुरते बाद । ओह, तोरा करेजा से लगाके हमरा केतना खुशी होत ! तोरा मिल्ले के खुशी में दुन्या केतना उत्तेजित हकउ, आउ एक तुरी हमरा मजाक में बतइलको हल, कि खाली एहो एक बात लगी हम प्योत्र पित्रोविच से शादी कर लिअइ । ऊ तो एगो फरिश्ता हउ ! ऊ अब हमर ई चिट्ठी में आउ कुछ नयँ लिक्खे वली हकउ, लेकिन हमरा एतना लिक्खे लगी कह देलको ह कि ओकरा तोरा से एतना सारा बात करे के हइ, एतना जादे, कि ओकर हाथ अभी कलम उठावे में साथ नयँ दे रहले ह, काहेकि कुछहीं लाइन में ऊ कुच्छो नयँ बता पइतइ, बल्कि आउ खाली जी बेचैन हो जइतइ; लेकिन ऊ कहलको ह कि ओकरा तरफ से हम तोरा कसके आलिंगन कर लिअउ आउ अनगिनत चुम्बन भेज दिअउ । लेकिन, हलाँकि हमन्हीं शायद व्यक्तिगत रूप से बहुत जल्दीए मिल्ले लगी अइते जइबउ, तइयो तोरा एक-दू दिन में पइसा पठइबउ, जादे से जादे जेतना हमरा से बन पइतउ ओतना । अब जबकि सबके मालूम हो गेले ह कि दुनेच्का के शादी प्योत्र पित्रोविच से होवे जा रहले ह, त हमर साख अचानक बढ़ गेल, आउ ई हम पक्का जानऽ ही कि अफ़नासी इवानोविच हमरा अब, पेंशन के जमानत पर, पचतरो रूबल लगी भरोसा कर लेतइ, ताकि हम तोरा पचीस चाहे तीसो रूबल भेज सकऽ हिअउ । हम आउ जादहूँ भेज देतियो हल, लेकिन हमरा रस्ता के खरचा के चिंता हकउ; आउ हलाँकि प्योत्र पित्रोविच एतना अच्छा हलथिन कि हमन्हीं के रजधानी के यात्रा के खरचा के कुछ हिस्सा अपने उप्पर ले लेलथिन हँ, मतलब ई कि हमन्हीं के समान आउ बड़का सन्दूक (कइसूँ अपन जान-पछान के लोग से) अपन खरचा से पहुँचवावे के जिमेवारी खुद लेलथिन हँ, लेकिन तइयो हमन्हीं के पितिरबुर्ग पहुँचे खातिर कुछ खरचा के इंतजाम तो करे के चाही, कम से कम पहिला कुछ दिन खातिर, अइसन नयँ होवे के चाही कि हमन्हीं के पास एगो अद्धी भी नयँ रहे । लेकिन दुनेच्का आउ हम दुन्नु मिलके ठीक-ठीक खरचा जोड़ लेलिए ह, आउ ई मालूम पड़लइ कि रस्ता के खरचा थोड़हीं सन होतइ । हमन्हीं के हियाँ से रेल्वे तक कुल नब्बे विर्स्ता के दूरी हइ, आउ हमन्हीं पहिलहीं कइसूँ एगो जान-पछान के किसान ड्राइवर से बात कर लेलिए ह; आउ हुआँ से दुनेच्का आउ हम अराम से तेसरा दरजा में सफर कर सकबइ । ओहे से शायद हम तोरा पचीस नयँ, बल्कि निश्चित रूप से तीस रूबल भेज सकबउ । लेकिन अब काफी हो गेलउ; लिखके दू पन्ना पूरा भर गेलउ, आउ एकरा में कोय जगह नयँ बचलो ह; अपन पूरा रामकहानी; लेकिन ई बीच होवो तो बहुत कुछ कइलो ह ! आउ अब, हमर अनमोल रोद्या, नगीच भविस में मोलकात के पहिले तक तोरा करेजा से लगावऽ हिअउ आउ माय के अशीर्वाद दे हिअउ । अपन बहिन दुन्या से प्यार करिहँऽ, रोद्या; ओकरा ओइसहीं प्यार करिहँऽ, जइसे ऊ तोरा प्यार करऽ हउ, आ ई जान ले कि ऊ तोरा बेइंतहा प्यार करऽ हउ, ऊ तोरा खुद से भी बढ़के प्यार करऽ हउ । ऊ फरिश्ता हउ, आउ तूँ रोद्या, तूँ हमन्हीं लगी सब कुछ हकँऽ - हमर सब उमीद आउ सब भरोसा । तूँ सुखी रहमँऽ, त हमन्हीं सुखी रहम । तूँ भगमान के प्रार्थना तो करँऽ हँ न, रोद्या, पहिले नियन आउ हमर विधाता आउ त्राता के दया पर तूँ विश्वास तो करँऽ हँ न ? हमरा डर लगल रहऽ हउ कि कहीं तोर दिल में आझकल के नास्तिकता के फैशन तो घर नयँ कर गेलउ ? अगर अइसन बात हकउ, त हम तोरा लगी प्रार्थना करबउ । आद कर, प्यारे, कि कइसे तूँ जब बुतरू हलँऽ, आउ तोर बाऊ जित्ते हलथुन, त हमर टेहुना पे बइठ के तोतरा-तोतराके प्रार्थना करते रहऽ हलँऽ आउ कइसे ऊ बखत हमन्हीं खुशहाल हलूँ ! अलविदा, भलुक आउ बेहतर, अगला मिलन तक ! तोरा करेजा से चिपकावऽ हिअउ आउ ढेर सारा चुम्बन ।
मरते दम तक तोर
पुलख़ेरिया रस्कोलनिकोवा ।”
चिट्ठी पढ़ते बखत लगभग शुरुए से रस्कोलनिकोव के चेहरा लोर से भींगल रहलइ; लेकिन जब ऊ पढ़के खतम कइलकइ त ओकर चेहरा पीयर, ऐंठन से विकृत हो गेले हल, आउ ओकर ठोर पर भारी, चिड़चिड़ा आउ द्वेषपूर्ण मुस्कान हलइ । ऊ पातर लेकिन कसके फिट होल आउ फट्टल-पुरान अपन तकिया पर अपन सिर रख लेलकइ, आउ सोचते रहलइ, देर तक सोचते रहलइ । ओकर दिल जोर-जोर से धड़क रहले हल, आउ ओकर दिमाग में विचार के तूफान मचल हलइ । आखिर ई पीयर छोटगर कमरा में, जे एगो अनवारी चाहे सन्दूक नियन हलइ, ओकरा घुटन आउ जकड़न महसूस होवे लगलइ । ओकर आँख आउ दिमाग खुला जगह लगी तड़प उठलइ । ऊ हैट लेलकइ आउ निकस पड़लइ, अबरी ओकरा ज़ीना पर केकरो से भेंट हो जाय के डर बिलकुल नयँ हलइ; एकरा बारे ऊ भूल चुकले हल । ऊ व॰ चौक से होके वसिलेव्स्की टापू [11] के तरफ के रस्ता पकड़लकइ, अइसन जल्दी में जा रहले हल मानूँ ओकरा कोय काम के वास्ते जाय के हलइ, लेकिन अपन आदत के मोताबिक, रस्ता पर बिन ध्यान देले, अपने बारे फुसफुसइते, आउ सुनाय पड़े लायक अवाज में अपने आप से कुछ बतिअइते, जेकरा से आवे-जाय वला लोग के बहुत अचरज होवऽ हलइ । कइएक लोग तो ओकरा पीयल समझ रहले हल ।
Posted by नारायण प्रसाद at 5:38 PM No comments: Links to this post
Labels: अनूदित साहित्य, उपन्यास
Subscribe to: Posts (Atom)


c: text/html

text:
Friday, November 27, 2015
रूसी उपन्यास ‘कालापानी’ में क्रमांकानुसार टिप्पणी
रूसी उपन्यास ‘कालापानी’ में क्रमांकानुसार टिप्पणी
[1] रूसी में दू स्वर "ы" आउ "и" के उच्चारण लगभग देवनागरी में "इ" के समान होवऽ हइ, जेकरा में से दोसरका के उच्चारण ह्रस्व इ आउ दीर्घ ई के बीच मध्यम रूप से होवऽ हइ, जबकि पहिलौका के समतुल्य (equivalent) देवनागरी में कोय चिह्न नयँ हइ । अतः ई दुन्नु के अंतर, अंतरजाल (इंटरनेट) पर से या कोय रूसी व्यक्ति से समझल जा सकऽ हइ ।
[2] अभागल - कठोर श्रम के कारावास से दंडित आउ निर्वासित लोग के साधारणतः रूसी कृषक वर्ग अइसीं पुकारऽ हलइ ।
[1] क्वास - एगो रूसी किण्वित (fermented) पेय, जे राइ के आटा, चाहे जौ के रोटी से बन्नल होवऽ हइ (kvas - a Russian fermented drink made from rye flour or bread with malt); राइ - गोहूम नियन एगो अनाज के पौधा जे खराब मट्टी आउ कमती तापमान के सहन कर ले हइ । (rye - a wheat-like cereal plant which tolerates poor soils and low temperatures.)
[2] कान्तोनिस्त - (रूस में उनइसमी शताब्दी के पूर्वार्द्ध में) सैनिक के पुत्र, जेकर रजिस्ट्रेशन जन्म के दिन से मिलिट्री विभाग में कइल जा हलइ, आउ सेना में सेवा करे लगी बाध्य होवऽ हलइ, विशेष लोअर मिलट्री स्कूल में ।
[1] एम्-त्स्की - संदर्भ हइ अलिक्सांद्र मिरेत्स्की के, जे रूसी शासन के विरुद्ध क्रांतिकारी षड्यंत्र में भाग लेलके हल । सन् 1846 में ओकरा दस साल के कठोर श्रम सहित कारावास के दंड मिलले हल ।
[2] स्तारोदूब्ये - ई चेर्निगोव गुबेर्निया (प्रांत) के प्रदेश हलइ, प्राचीन आस्था (Old Belief) के केंद्र । रस्कोलनिक (भिन्न-मतावलंबी) लोग, अत्याचार से आत्मरक्षा हेतु स्तारोदूब्ये से भाग गेते गेलइ आउ सोझ नद्दी पर के वेतका द्वीप पर जाके बस गेते गेलइ, जाहाँ से, सन् 1764 में, तत्कालीन रूसी साम्राज्ञी एकातेरिना द्वितीय (Catherine II) के आदेशानुसार, भगा देवल गेलइ आउ ओकन्हीं फेर से स्तारोदूब्ये चल अइते गेलइ ।
Old Believers - विस्तृत विवरण खातिर देखल जाय: Susan Wiley Hardwick (1993): Russian Refuge: Religion, Migration, and Settlement on the North American Pacific Rim; University of Chicago Press; Chicago and London; 237 pp. सूसन हार्डविक द्वारा एकरा में छो गो बहुत कम अध्ययन कइल गेल क्रिश्चियन संप्रदाय के बारे में विवरण देल गेले ह - Baptists, Pentecostals, Molokans, Doukhobors, Old Believers, and Orthodox believers. रूसी प्रशासन द्वारा धार्मिक रूप से सतावल ई लोग, सन् 1987 में, रूसी राष्ट्रपति मिखाइल गोर्बाचोव द्वारा सोवियत संघ के छोड़े के अनुमति मिल गेला पर, उत्तरी अमेरिका आउ कनाडा में लाखो के संख्या में प्रवास करके शरणार्थी के रूप में प्रवेशाज्ञा सहित बस गेते गेलइ ।
[3] पिलमेनी - एगो साइबेरियाई भोजन जे आटा में सिझावल टुकड़ा-टुकड़ा कइल बीफ़, भेड़ के मांस, चाहे सूअर के मांस से भरके उबालल, छौंकल, चाहे शोरबा के साथ परसल जा हइ ।
[4] कज़ान के सिरोता - कज़ान रूस के एगो प्रांत के नाम हइ । रूसी शब्द "सिरोता" के अर्थ हइ अनाथ । हियाँ "सिरोत्किन" नाम के व्यंग्यात्मक रूप से व्युत्पत्ति बतावल गेले ह । "कज़ान के सिरोता" के अर्थ होवऽ हइ - अइसन अदमी, जे फट्टल-चिट्टल पेन्हले बिलकुल गरीब-दुखिया नियन व्यवहार करऽ हइ, ताकि लोग के ओकरा पर दया आउ सहानुभूति उत्पन्न होवइ । "सिरोता" के ऊनार्थक हइ "सिरोत्का" । एकरा में "-इन" प्रत्यय लगइला पर व्यक्तिवाचक शब्द बन जा हइ ।
[5] वृत्त के क्षेत्रफल के आकलन (quadrature of a circle) - वृत्त के क्षेत्रफल ओकर त्रिज्या के वर्ग के एगो अचर संख्या से गुणा करके प्राप्त कइल जा हइ, लेकिन ई संख्या, जेकरा ग्रीक अक्षर π (पाई) से निरूपित कइल जा हइ, एगो अपरिमेय संख्या हइ । ई संख्या के यथार्थ रूप से निरूपित नयँ कइल जा सकऽ हइ, लेकिन हाँ, वांछित रूप से जेतना सन्निकट चाही ओतना सन्निकट मान निकालल जा सकऽ हइ । दशमलव के दू अंक तक एकर मान 3.14 होवऽ हइ, पाँच अंक तक 3.14159 आउ चौदह अंक तक 3.14159265358979 (देखल जाय - अंतरजाल पर π के मान) ।
[1] श्तोफ़ - सन् 1918 के पहिले रूस में प्रचलित द्रव के आयतन के एगो ईकाई, जे लगभग 1.2 लीटर के होवऽ हइ ।
[2] पर्वत-प्रवचन (Sermon on the Mount) - नवविधान के मैथ्यू गोस्पेल के अध्याय 5 से 7 तक में ईसा मसीह के धर्मोपदेश के पर्वत-प्रवचन से जानल जा हइ । संक्षिप्त विवरण ल्यूक गोस्पेल (6:20-49) में भी हइ ।
[3] मैथ्यू (6:12,14,15), (5:44).
[4] Gogol's Jew Yankel in "Taras Bulba": "Taras Bulba" (1835), by Russian writer Nikolay Gogol, is a story about the Cossack revolt against the Poles; Yankel , featured in chapters 10 and 11, is largely a negative stereotype of the Jewish people: He is avaricious, dirty, cowardly, willing to do practically anything for money, and so on.
[1]
[2]
[3]
[4]
[5] He was a monster; a moral Quasimodo: Quasimodo is the central character in French writer Victor Hugo's very popular 1831 novel Notre-Dame de Paris (The Hunchback of Notre Dame); his name became synonymous with physical ugliness and deformity. Dostoevsky wrote a foreword to and published a Russian translation of the novel in the September 1862 issue of Vremya (Time).
[6]
[7]
[1] संदर्भ हइ - मुरव्योवा, आन्नेनकोवा आउ फ़ोनविज़िना के, जे सश्रम कारावास से दंडित पति के साथ में गेते गेला हल, जेनकन्हीं के अइसन दंड तत्कालीन रूसी त्सार के विरुद्ध सन् 1825 के दिसंबर विद्रोह में भाग लेवे के कारण मिलले हल । दस्तयेव्स्की के ओनकन्हीं से भेंट ओम्स्क जाय के रस्ता में तोबोल्स्क में होले हल ।
[2] This is a reference to the theory of "rational egoism", developed by Russian radical Nikolay Chernyshevsky; he introduced the theory in "The Anthropological Principle in Philosophy" (1860) and used it in his novel “What Is to Be Done?” (1863). Chernyshevsky was influenced by the work of German philosopher LudWig Feuerbach (1804-1872) and other radical philosophers. Rational egoism essentially argues that an enlightened, reasonable man is fundamentally selfish, never acting against his own best interests, and that he wants to live in a beautiful, harmonious environment. To achieve harmony, it is in man's best interest to be kind and to take care of other people's needs; this way everyone gets what he wants-harmony and a utopia on Earth. However, this is possible only if everyone is enlightened as to their own best interests. Dostoevsky strongly disagreed with this idea; his "Notes from Underground" (1864) is an argument against rational egoism.
[3]
[4]
[5] बलालाइका - गिटार नियन एगो रूसी वाद्ययंत्र जे तिकोना आकार के होवऽ हइ आउ साधारणतः जेकरा में तीन तार रहऽ हइ; तितारा ।
[1] संदर्भ हइ - लेखक एस॰ दुरोव के, जेकरा पेत्राशेव्स्की के द्वारा संचालित क्रांतिकारी दल के सदस्य होवे के कारण दस्तयेव्स्की के साथे-साथ दंडित कइल गेले हल ।
[2] संदर्भ हइ - जे॰ बोगुस्लाव्स्की, एगो पोलिस्तानी क्रांतिकारी के, जेकरा सन् 1849 में कठोर सश्रम कारावास के दंड सुनावल गेले हल ।
[3] दे॰ - नोट-2; भाग-1; अध्याय-2.
[1] "चे-व" - अर्थात् चेर्निगोव शहर, उत्तरी यूक्रेन में चेर्निगोव प्रांत के राजधानी । "का-व" - एक पल के बादे उल्लेख कइल, "कीव" शहर के द्योतक हइ ।
[2] भगमान के छवि - दे॰ बाइबिल के प्राचीन विधान (Old Testamemt) के उत्पत्ति (Genesis ) प्रकरण - 1:26 -" फेर भगमान कहलथिन, हम मनुष्य के अपन स्वरूप के अनुसार अपन समानता में बनइअइ ।' ..." (https://www.wbtcindia.com/bibledownloads/hindi_bible/HIN%20OT.pdf)
[1] दे॰ बाइबिल के प्राचीन विधान (Old Testament) के निर्गमन (Exodus) प्रकरण - अध्याय 12-14, जेकरा में मिस्र से यहूदी सब के पलायन के कहानी हइ ।
[2] दे॰ भाग-1, अध्याय-6.
[3] स्बितेन - एक प्रकार के चाय, जे बेरी, फल, मसाला आदि से बनावल जा हइ आउ मध से मिट्ठा कइल रहऽ हइ ।
[4] कान्तोनिस्त - दे॰ भाग-1, अध्याय-2, नोट-2.
[5] आर॰ - संदर्भ हइ "रिगा" शहर के, जे अभी लातविया के राजधानी हइ, लेकिन प्योत्र महान (1672-1725) द्वारा रूसी साम्राज्य में मिला लेवल गेले हल ।
[6] ज़ेर्त्सालो (zertsalo) - उपरे दू सिर वला चील (eagle) के साथ दर्पण वला ग्लास के तीन फलक (sides) वला पिरामिड, जे 1917 के पहिले हरेक रूसी अधिकारी के डेस्क पर रहऽ हलइ । ई रूसी सम्राट् प्योत्र महान (1672-1725) द्वारा स्थापित कइल गेले हल - विधि आउ व्यवस्था के प्रतीक के रूप में ।
[1] उपवास तोड़ना - परंपरागत चर्च में, क्रिस्मस उत्सव के पहिले चालीस दिन के उपवास रक्खल जा हइ ।
[2] क्रिस्मस के बखत फर्श पर पुआल बिछावे के रिवाज हलइ, जे ऊ चरनी (manger) के प्रतीक हलइ जेकरा में क्राइस्ट पैदा होलथिन हल (दे॰ ल्यूक 2:11-16) ।
[3] स्त्र्यापकी - "स्त्र्यापका" के बहु॰, स्त्री रसोइया - दे॰ भाग-1, अध्याय-5.
[4] "पोवरोव !" - पोवर (= पुरुष रसोइया) के कर्म कारक के बहु॰ रूप; दे॰ भाग-1, अध्याय-5.
[1] पहिला नाटक मंचन – अपन संस्मरण "कठोर श्रम में (1846-57)" में स्ज़िमोन तोकारज़ेव्स्की, जे ओम्स्क के जेल में पोलिस्तानी कैदी में से एक हलइ, उल्लेख करऽ हइ कि "तात्कालिक अभिनेता लोग लेखक फ़्योदर दस्तयेव्स्की के, आवश्यकता पड़े पर थियेटर में कइसे बोलल जाय, एकरा बारे निर्देशन करे के, निवेदन करते गेले हल" ।
[2] फ़िलात्का आउ मिरोश्का - दू प्रतिद्वंद्वी - पी॰जी॰ ग्रिगोर्येव (1807-54) के एगो लोकप्रिय नाटिका, जेकर पहिला मंचन पितिरबुर्ग में सन् 1831 में कइल गेले हल ।
[3] रूस में क्रिस्मस के उत्सव बारह दिन तक चल्लऽ हइ, जेकर शुरुआत क्रिस्मस के दिन होवऽ हइ आउ बरहमा (बारहवाँ) दिन के रात तक रहऽ हइ ।
[4] लेपोरेल्लो (Leporello) - मोज़ार्ट के ऑपरा (गीति-नाट्य) में दोन जियोवानी (Don Giovanni) के नौकर ।
[5] ग्लिनका - कमरिंस्कया एगो तीव्र रूसी लोकनृत्य हइ । संगीतकार मिख़ाइल ग्लिनका (1804-57) वाद्यवृंद (ऑर्किस्ट्रा) लगी एगो प्रसिद्ध कमरिंस्कया लिखलका हल, जेकर पहिला शो सन् 1848 में होले हल ।
[1] ते-क - संदर्भ तोबोल्स्क से संबंधित हइ ।
[1] जर्मन नियम - सामान्य रूसी जनता लगी, "जर्मन" के मतलब होवऽ हइ ऊ, जे कुच्छो विदेशी चाहे अपरिचित हइ।
[2] बपतिस्माप्राप्त कल्मीक - कल्मीक पश्चिमी मंगोलिया के लोग हइ, जे काकेशिया (Caucasus) के उत्तर में कैस्पियन सागर के पश्चिमी तट पर बस गेते गेले हल ।
[3] नोज़्द्र्योव (Nozdryov) एगो जोरदार आउ डींग हाँके वला पात्र हइ - प्रसिद्ध रूसी लेखक निकोलाय गोगल (1809-1852) के "मृत आत्मा" (Dead Souls) नामक उपन्यास के । नोज़्द्र्योव के हँसते बखत ओकर गाल थरथरा हइ आउ हँसी अइसन जोरदार हइ कि एगो पड़ोसी, जे दू दरवाजा के पीछू तीन कमरा दूर सुत्तल हइ, बिछौना पर से उछलके बइठ जा हइ (अध्याय-4) ।
[4] "किंवदंती ताजा हइ” - ई रूसी कवि आउ कूटनीतिज्ञ अलिक्सांद्र ग्रिबोयेदोव (1795-1829) के प्रसिद्ध नाटक "गोरे आत ऊमा" (बुद्धि से विपत्ति) से एगो उद्धरण हइ (अंक-2, दृश्य-2, पंक्ति-100, संपूर्ण ग्रंथावली, तीन खंड में, खंड-1; सांक्त-पितिरबुर्ग; 1995) । ई नाटक के कइएक वाक्य कहावत बन चुकले ह ।
[5] मानिलोव - मानिलोव प्रसिद्ध रूसी लेखक निकोलाय गोगल (1809-1852) के "मृत आत्मा" (Dead Souls) नामक उपन्यास के एगो पात्र हइ, जे कोमलहृदय, भावुक आउ तुच्छ जमींदार हइ ।
[1] दे॰ भाग-1, अध्याय-4.
[2] मार्किज़ द साद आउ ब्रैंविल्ये - (1) मार्किज़ द साद (Marquis de Sade)अथवा कौंत दोनात्यैं-आल्फ़ोंज़-फ़्राँस्वा द साद (Comte Donatien-Alphonse-François de Sade ) (1740-1814) एगो सुप्रसिद्ध फ्रेंच उपन्यासकार हलइ, जे दर्शन, कामुकता, आउ हिंसा के मिश्रण वला उपन्यास लिक्खऽ हलइ । ओकर तर्क हलइ कि यौनविकृति आउ क्रूरता दुन्नु के प्रकृति में अस्तित्व हइ, ओहे से ई दुन्नु स्वाभाविक हइ । ओकरा अकसर विभिन्न यौन अपराध लगी जेल जाय पड़ले हल । ओकरे नाम से सादवाद (Sadism) शब्द बनले ह, जे एगो अइसन यौनविकृति हइ, जेकरा में क्रूरता के साथ यौनशोषण करे में खुशी मिल्लऽ हइ । (2) मारी मादलैन मार्गेरित दोब्रे ब्रैंविल्ये (Marie-Madeleine-Marguerite d'Aubray Brinvilliers) अथवा मार्किज़ द ब्रैंविल्ये (Marquise de Brinvilliers)(c. 1630-1676) एगो बदनाम फ्रेंच महिला कैदी, जे अपन पोशन (potion - एगो द्रव जे स्वास्थ्य-लाभकारी, जादुई, चाहे जहरीला गुण वला होवऽ हइ) के पहिले अस्पताल के गरीब लोग आउ अपन नौकरानी पर अजमइलकइ, आउ फेर अपन बाप, दुन्नु भाय आउ बहिन पर । ओकरा कैद करके मोकदमा चलावल गेलइ आउ ओकर सिर काट लेल गेलइ ।
[3] सन् 1830 के भूतपूर्व सेना - अर्थात् सन् 1830 के पोलिस्तिनी विद्रोह के सेना, जे नवंबर विद्रोह से प्रसिद्ध हइ, आउ 1830-31 के परिणामी (resulting) पोलिस्तिनी-रूसी युद्ध ।
[4] कमरिंस्कया - दे॰ भाग-1, अध्याय-11, नोट-5.
[1] पवित्र सप्ताह (Holy Week) - क्रिश्चियन धर्म में, ईस्टर के ठीक पहिले वला सप्ताह । ईस्टर या पुनर्जीवन रविवार (Resurrection Sunday) क्रिश्चियन लोग के एगो पर्व हइ, जे ईसा मसीह के शूली चढ़ावे के दिन (शुक्रवार) से तीसरा दिन के पुनर्जीवित हो जाय के खुशी में मनावल जा हइ ।
[2] रॉबिन्सन क्रूसो - डैनियल डिफ़ो (Daniel Defoe) के अंग्रेज़ी उपन्यास "The Life and Strange Surprizing Adventures of Robinson Crusoe" (1719) के स्कॉटलैंड वासी नाविक अलेक्ज़ेंडर सेलकर्क (Alexander Selkirk) के अनुभव पर आधारित मानल जा हइ, जे सन् 1704 में निवेदन कइलके हल कि ओकरा एगो निर्जन टापू के तट पर छोड़ देल जाय, आउ जेकरा पाँच साल बाद बचा लेल गेलइ ।
[3] यूर्ता - पारम्परिक रूप से मध्य एशिया (मंगोलिया, साइबेरिया आउ तुर्की) के स्टेप में खानाबदोश लोग द्वारा प्रयुक्त ढोवे लायक, वृत्ताकार टेंट, जे फेल्ट चाहे चमड़ा के बन्नल होवऽ हइ ।
[1] सेंट पीटर दिवस - 29 जून, जे सेंट पीटर आउ पॉल के भोज दिवस हइ ।
[2] अस्तबल में एगो बकरा रक्खे के जरूरत हलइ - परंपरा के अनुसार अस्तबल में बकरा रक्खल जा हइ, काहेकि एकरा से भड़कैल घोड़ा पर शांतिकारक प्रभाव पड़ऽ हइ ।
[1] ते-व्स्की - संदर्भ हइ स्ज़िमोन तोकार्ज़ेव्स्की (Szymon Tokarzewski: 1823-1890) के, जे पोलिस्तानी कृषक संस्था के सदस्य हलइ, जे दासप्रथा के विरुद्ध संघर्ष कइलके हल । ओम्स्क जेल में बितावल दिन आउ दस्तयेव्स्की के साथ संबंध के संस्मरण सन् 1857 में लिक्खल गेले हल, जेकर प्रकाशन सन् 1907 में कइल गेलइ । एकर द्वितीय संस्करण सन् 1908 में निकसलइ जेकरा में पूर्व संस्करण के कुछ अंश सेंशरशिप द्वारा हटा देवल गेलइ ।
सन् 1907 में ई लेखक के पुस्तक प्रकाशित होले हल – “Siedem Lat Katorgi” (कातोर्गा के सात वर्ष) ।
[2] व्यूह के बीच दौड़ना (run the gauntlet) - एगो मिलिट्री दंड, जेकरा में डंडा लेले पीठ पर फटका (प्रहार) लगावे लगी तैयार लोग के दू कतार के बीच से अपराधी के दौड़े पड़ऽ हलइ ।
[1] Saint Anne on the sword: The Order of St. Anne was founded in 1735 by Karl Friedrich, Duke of Schleswig-Holstein, in honor of his wife, Anna Petrovna, daughter of the Russian emperor Peter the Great. The fourth (lowest) class of the order was a medal attached to the hilt of the sword.
[2] बे-स्की - बे-स्की, बे-की, कहीं पर खाली बे॰ से द्योतित, पोलिस्तानी क्रांतिकारी जोसेफ़ बोगुस्लाव्स्की (Joszef Boguslawski) से संबंधित हइ ।
[3] झे-की - संदर्भ हइ जोसेफ़ झोचोव्स्की (1800-1851), इतिहास आउ प्राकृतिक विज्ञान के शिक्षक के । सन् 1848 के वारसा विद्रोह में भाग लेवे खातिर ओकरा मृत्युदंड सुनावल गेलइ । ई दंड बाद में दस बरिस के कठोर सश्रम कारावास में बदल देल गेलइ । झोचोव्स्की के ओम्स्क के जेल में सन् 1851 में मृत्यु हो गेलइ ।
[4] उ-गोर्स्क - मतलब, उस्त-कमेनोगोर्स्क, रूसी सम्राट् प्योत्र महान (1672-1725) द्वारा स्थापित एगो किला आउ व्यापार केंद्र, जे अभी पूर्वी कज़ाख़्स्तान में हइ ।
[5] एगो उच्चकुलीन के दंड देल जा रहले ह - रूसी कुलीन घराना के एगो विशेषाधिकार हलइ - शारीरिक दंड से मुक्ति, लेकिन अपवाद हो सकऽ हलइ, जइसन कि ई मामले में । ओहे से कैदी लोग के उत्सुकता हलइ ।
[6] उच्चकुलीन निर्वासित लोग के बड़गो समूह - संदर्भ हइ सन् 1825 के दिसंबर विद्रोही (Decembrists) के । दिसंबर विद्रोही पितिरबुर्ग के सुधारवादी अभिजातवर्गीय (reformist aristocrats)लोग के समूह के सदस्य हलइ, जे सम्राट् अलिक्सांद्र प्रथम के अचानक मृत्यु के बाद, 14 दिसंबर 1825 के विद्रोह पर उतर गेते गेलइ, ई माँग के साथ कि रूस एगो संवैधानिक राजतंत्र (constitutional monarchy) बना देल जाय । ई विद्रोह के क्रूरतापूर्वक कुचल देल गेलइ, पाँच नेता के फाँसी दे देल गेलइ, आउ एक सो से अधिक के साइबेरिया निर्वासित कर देल गेलइ ।
[7] हाल के अतीत दीर्घकाल में (in recent long-past time) - ई विचित्र अभिव्यक्ति से दस्तयेव्स्की के कहे के मतलब हइ, कि ऊ पुरनका कैदी लोग के नियम के वर्णन कर रहला ह, जे वर्तमान में बदलके बेहतर हो चुकले ह; तुलना कइल जाय - भाग-2; अध्याय-3 के प्रारंभ में लेखक के टिप्पणी । कुछ विद्वान के मत में, ई विचित्र अभिव्यक्ति सेंसर के संतुष्टि खातिर हलइ, जे पुस्तक के प्रकाशन के अनुमोदन नयँ करते हल, अगर ओकन्हीं के विचार से ई वर्णन वर्तमान बुराई से संबंधित होते हल ।
[1] नमकीन कान वला - "नमकीन कान वला" (salt-eared)मूल रूप से यूराल के पास पूर्वी रूस में पेर्म क्षेत्र के निवासी लोग खातिर प्रयोग में हलइ । किंवदंती के अनुसार, जे लोग नमक के खदान में हुआँ काम करऽ हलइ, ओकन्हीं के कान नमक के बोरा ढोवे के चलते नमक के असर से बड़गर आउ लाल हो जा हलइ ।
[1] पायोनियर - दे॰ भाग-1 ; अध्याय-6.
Posted by नारायण प्रसाद at 12:11 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)

robotstxt: allowed

filter: keep


text:
जिला सीतामढी, प्रखण्ड, रीगा परिषर में पांच दिवसीय शिविर लागल रहई। जेइमें पीये वाला पानी के जांच के लेल जानकारी देल गेलई। इ कार्यक्रम 10 सितम्बर 2013 से 14 सितम्बर 2013 तक रहई।
शिविर में आयल शनि कुमार सिंह अउर सुरेन्द्र कुमार कहलथिन कि पिये वाला पानी में भी केतना तरह के किटाणु पायल जाई छई। जे स्वास्थ्य के लेल हानिकारक (विकलांग ,छोटापन ,डायरिया ,आदीं) होई छई। एई के लेल पीये वाला पानी एक लीटर ले के पी.एच.ई.डी. कार्यालय में जा के जांच करवाउ। एई के जानकारी देल जाई छई। इ शिविर जिला में तीन जगह (रीगा ,डुमरा ,प्रखण्ड में अउर पी.एच ई.डी कार्यालय) लागल रहई।
पी.एच.ई.डी. के प्रखण्ड कोडीनेटर श्याम कुमार कहलथिन कि जेई पानी में कम किटाणु पायल जाई छई। ओकर साफ सफाई के लेल कार्यालय से सुविघा मिलई छई। अगर अघिक किटाणु पायल जाई छई ओई के सुचि सरकार के देल जाई छई। एई पर उ विचार करथिन पी.एच.डी. के केमिस्ट सुनिल कुमार कहलथिन कि अभी लगभग बारह हजार चापाकल के पानी जांच कयल गेलई ह। सीतामढ़ी क्षेत्र में पानी में कोई खराबी न पायल गेलई।
जिला सीतामढी, प्रखण्ड, रीगा परिषर में पांच दिवसीय शिविर लागल रहई। जेइमें पीये वाला पानी के जांच के लेल जानकारी देल गेलई। इ कार्यक्रम 10 सितम्बर 2013 से 14 सितम्बर 2013 तक रहई।


text:
Monday, August 17, 2015
अपराध आउ दंड - भाग – 5 ; अध्याय – 5
अपराध आउ दंड
भाग – 5
अध्याय – 5
लिबिज़्यातनिकोव चिंतातुर लग रहले हल ।
"हम अपने भिर अइलिए ह, सोफ़िया सिम्योनोव्ना । माफ करथिन ... हम एहे सोच रहलिए हल, कि अपने से हियाँ भेंट होतइ", अचानक ऊ रस्कोलनिकोव के संबोधित कइलकइ, "मतलब, हम कुच्छो अइसन नयँ सोच रहलिए हल ... ई तरह के ... बल्कि हम बस ई सोच रहलिए हल ... हुआँ हमन्हीं हीं कतेरिना इवानोव्ना पागल हो गेला ह", ऊ रस्कोलनिकोव से बात करना छोड़के अचानक तीक्ष्ण रूप से (abruptly) सोनिया के बतइलकइ।
सोनिया चीख पड़लइ ।
"मतलब, कम से कम अइसन लगऽ तो हइ । लेकिन ... हमन्हीं के समझ में नयँ आवऽ हइ, कि कीऽ कइल जाय, बात तो एहे हइ, जी ! ऊ वापिस अइला - उनका कहीं से, लगऽ हइ, निकास बाहर कइल गेलइ, आउ शायद पिटलो गेलइ ... कम से कम अइसन लगऽ तो हइ ... ऊ दौड़के सिम्योन ज़ख़ारिच के वरिष्ठ अधिकारी भिर गेला हल, लेकिन ऊ घर पर नयँ मिलला; ऊ कोय जनरल के पास खाना खा रहला हल ... कल्पना करथिन, ऊ तेजी से हुआँ चल गेला, जाहाँ परी उनकन्हीं खाना खा रहलथिन हल ... ई दोसरा जनरल के पास, आउ, कल्पना करथिन - ई बात पर अड़ गेला, सिम्योन ज़ख़ारिच के वरिष्ठ अधिकारी के बाहर आवे लगी बोलइलका, आउ, लगऽ हइ, ओहो खाना के टेबुल भिर से । सोच सकऽ हथिन, कि हुआँ की होले होत । जाहिर हइ, उनका बाहर निकास देल गेलइ; आउ ऊ कहऽ हका, कि ऊ खुद्दे उनका गरिअइलका आउ कोय चीज उनका पर फेंकलका । एहो संभव हइ ... उनका काहे नयँ गिरफ्तार कइल गेलइ - हमरा समझ में नयँ आवऽ हइ ! अभी ऊ सबके बता रहला ह, आउ अमालिया इवानोव्ना के भी, खाली समझना मोसकिल हइ, चिल्ला हका आउ एन्ने-ओन्ने छटपटाल चल्लऽ हका ... आह, हाँ - ऊ बोलऽ हका आउ चिल्ला हका, कि चूँकि अब सब कोय उनका त्याग देलके ह, त ऊ बुतरुअन के लेता आउ बैरल ऑर्गन लेके सड़क पर चल जइता, आउ बुतरुअन गइतइ आउ नचतइ, आउ ओहो, आउ पइसा जौर करता, आउ रोज दिन जनरल के खिड़की के निच्चे जइता ... 'ओकन्हीं के देखे देल जाय', ऊ बोलऽ हका, 'कि कइसे भला घर के एगो सरकारी कर्मचारी के बुतरुन सड़क पर भीख माँगले बुल्लऽ हइ !' ऊ बुतरुअन के पीटते रहऽ हका, आउ ओकन्हीं कनते रहऽ हइ । लेन्या के ऊ 'हम्मर गाँव' गीत गावे लगी सिखावऽ हका, आउ लड़कावा के नच्चे लगी, आउ पोलिना मिख़ाइलोव्ना के भी; सब्भे पोशाक के फाड़-फुड़ रहला ह; आउ ओकरा से ओकन्हीं लगी तरह-तरह के टोपी बनावऽ हका, जइसन ऐक्टर लोग के रहऽ हइ; खुद्दे थारी लेके जाय लगी चाहऽ हका, एकरा संगीत पर बजावे खातिर ... कुच्छो नयँ सुन्नऽ हका ... कल्पना करथिन, ई कइसन बात हइ ? ई बस असंभव हइ !"
लिबिज़्यातनिकोव अइसहीं बोलते रहते हल, लेकिन सोनिया, जे लगभग दम साधले ओकर बात सुन रहले हल, अचानक अपन कोट आउ टोप लेलकइ आउ तेजी से कमरा से बाहर गेलइ, आउ दौड़तहीं हालत में पेन्हलकइ । रस्कोलनिकोव बाहर निकसके ओकर पीछू-पीछू गेलइ, आउ लिबिज़्यातनिकोव एक्कर पीछू-पीछू ।
"बेशक ऊ पागल हो चुकला ह !" ऊ रस्कोलनकिोव से बोललइ, ओकरा साथ-साथ बाहर सड़क पर निकलते बखत, "हम तो खाली सोफ़िया सिम्योनोव्ना के डरावे ल नयँ चाहऽ हलिअइ आउ कहलिअइ - 'लगऽ हइ', लेकिन कोय शक्का नयँ हइ । कहल जा हइ कि तपेदिक में मस्तिष्क में गुलिका (tubercles) उभर आवऽ हइ; अफसोस हके, कि हमरा चिकित्साशास्त्र के बारे कुछ मालूम नयँ । हम तो उनका समझावे-बुझावे के बहुत कोशिश कइलिअइ, लेकिन ऊ कुछ नयँ सुन्ने ल तैयार हका ।"
"अपने उनका गुलिका के बारे बतइलथिन हल ?"
"मतलब, गुलिका के बारे बिलकुल नयँ । आउ अइसहूँ उनका कुछ समझ में नयँ अइते हल । लेकिन हम ई बारे कहऽ हिअइ - अगर कोय व्यक्ति के ई विश्वास देलावल जा सकइ, कि वास्तव में ओकरा रोवे के कोय कारण नयँ हइ, त ऊ रोवे लगी बन कर देतइ । ई बात स्पष्ट हइ । आउ अपने के की धारणा हइ, कि नयँ बन करतइ ?"
"तब तो जीना बहुत असान हो जाय", रस्कोलनिकोव जवाब देलकइ ।
"माफ करथिन, माफ करथिन; निस्संदेह कतेरिना इवानोव्ना लगी ई बात समझना काफी मोसकिल हइ; लेकिन अपने के मालूम हइ, कि पेरिस में खाली एगो तार्किक आश्वासन पर पागल लोग के इलाज के संभावना के बारे गंभीर प्रयोग कइल जा चुकले ह । हुआँ के एगो हाले गुजर गेल प्रोफेसर, गंभीर वैज्ञानिक, कल्पना कइलथिन हल, कि ई तरह से इलाज करना संभव हइ । उनकर मूलभूत विचार ई हलइ, कि कोय पागल के अंग में कोय विशेष अव्यवस्था (disorder) नयँ हइ, लेकिन पागलपन, अइसन कहल जाय, एगो तार्किक गलती हइ, निर्णय करे में गलती, वस्तु सब पर गलत दृष्टिकोण । ऊ धीरे-धीरे अपन रोगी के गलती साबित करथिन, आउ कल्पना करथिन, लोग के कहना हइ कि उनका परिणाम मिल जाय ! लेकिन चूँकि ऊ ई दौरान फुहारा-स्नान (douche) के प्रयोग भी करऽ हलथिन, त ई इलाज के परिणाम, जाहिर हइ, शक्का से परे नयँ हइ ... कम से कम, अइसन लगऽ तो हइ ... "
रस्कोलनिकोव बहुत देर पहिलहीं से नयँ सुन रहले हल । अपन घर पहुँच गेला पर, ऊ लिबिज़्यातनिकोव के सिर हिलाके इशारा कइलकइ आउ प्रवेशमार्ग (gateway) में मुड़ गेलइ । लिबिज़्यातनिकोव होश में अइलइ, चारो पटी नजर दौड़इलकइ, आउ तेजी से आगू बढ़ गेलइ ।
रस्कोलनिकोव अपन छोटकुन्ना कमरा में घुस गेलइ आउ ओकर बीच में खड़ी हो गेलइ । "काहे लगी ऊ हियाँ परी वापिस अइलइ ?" ऊ ई पियरका फट्टल-फुट्टल देवाल के कागज, ई धूरी, आउ अपन सोफा पर नजर डललकइ ... अहाता से एक प्रकार के तीक्ष्ण, अनवरत खट-खट के अवाज आ रहले हल; कुछ तो कहीं तो मानूँ ठोकल जा रहले हल, कोय तरह के काँटी ... ऊ खिड़की बिजुन अइलइ, चौआ (पंजा) पर खड़ी होलइ आउ देर तक, बहुत ध्यानपूर्वक एकाग्र भाव से, अहाता दने देखे लगलइ । अहाता खाली हलइ, आउ खट-खट करे वला कोय देखाय नयँ देब करऽ हलइ । बामा तरफ के इमारत के खंड (wing) में जाहाँ-ताहाँ खुल्लल खिड़की देखाय देब करऽ हलइ; खिड़की के तल (sill) पर दुब्बर-पातर जिरेनियम (geranium) के गमला हलइ । खिड़कियन से बाहर दने सुक्खे लगी कपड़ा टाँगल हलइ ... ई सब ऊ कंठस्थ रूप में जानऽ हलइ । ऊ मुँह फेर लेलकइ आउ आके सोफा पर बइठ गेलइ ।
कभियो, कभियो पहिले एतना भयंकर एकाकीपन ऊ नयँ महसूस कइलके हल !
हाँ, ऊ फेर से महसूस कइलकइ, कि शायद ऊ वास्तव में सोनिया से नफरत करे लगतइ, आउ ठीक अभी, जबकि ऊ सोनिया के आउ जादे दुखी कर देलके हल ।
"काहे लगी ऊ ओकरा भिर ओकर आँसू माँगे लगी गेलइ ? काहे लगी ओकरा ओकर जिनगी बरबाद करे के एतना जरूरत पड़ गेलइ ? ओह, कइसन नीचता हइ !"
"हम अकेलहीं रहम !" ऊ अचानक दृढ़तापूर्वक बोललइ, "आउ ऊ जेल नयँ अइतइ !"
लगभग पाँच मिनट के बाद ऊ अपन मूड़ी उपरे कइलकइ आउ विचित्र ढंग से मुसका देलकइ । ई एगो विचित्र विचार हलइ - "शायद कालापानी (सश्रम कारावास) में वास्तव में जिनगी आउ निम्मन होतइ", ओकर दिमाग में अचानक ई विचार अइलइ ।
ओकरा कुछ आद नयँ रहलइ, कि ऊ अपन कमरा में केतना देर अपन दिमाग में धुँधला विचार के भीड़ के साथ बइठल रहलइ । अचानक दरवाजा खुललइ, आउ अवदोत्या रोमानोव्ना अंदर अइलइ । ऊ पहिले रुक गेलइ आउ दहलीज पर से ओकरा दने देखलकइ, जइसे कि हाल में ऊ सोनिया दने देखलके हल; फेर आगू बढ़लइ आउ ओकर सामने कुरसी पर बइठ गेलइ, कल्हे वला अपन जगह पर । रस्कोलनिकोव चुपचाप आउ मानूँ बिन कुछ सोचले ओकरा तरफ देखते रहलइ ।
"नराज नयँ होइहऽ, भैया, हम खाली एक मिनट बात करे लगी चाहऽ हियो", दुन्या कहलकइ ।
ओकर चेहरा के मुद्रा विचारमग्न हलइ, लेकिन कठोर नयँ । ओकर आँख चमकब करऽ हलइ आउ शांत हलइ । रस्कोलनिकोव देखलकइ, कि ऊ प्यार के भाव से ओकरा भिर अइले हल ।
"भैया, हमरा अभी सब कुछ मालूम हो गेलो ह, सब कुछ । हमरा द्मित्री प्रोकोफ़िच सब कुछ समझा आउ बता देलका ह । बेवकूफ आउ घिनौना शक्का के आधार पर तोहर पीछा कइल जा हको आउ सतावल जा हको ... द्मित्री प्रोकोफ़िच हमरा बतइलका, कि कोय खतरा के बात नयँ हइ, कि बेकार के तूँ एकरा एतना भयानक रूप से ले हकहो । हम अइसन नयँ सोचऽ हिअइ आउ हमरा पूरा समझ में आवऽ हइ, कि ई सब से तोहरा केतना गोस्सा आवऽ होतो, आउ ई बात, कि ई रोष अप्पन छाप हमेशे लगी छोड़ सकऽ हइ । एकर हमरा डर हकइ । ई लगी, कि तूँ हमन्हीं के छोड़ देलहो, हम तोहर निंदा नयँ करऽ हियो, आउ न निंदा करे के साहस कर सकऽ हियो, आउ हमरा माफ कर द, कि हम पहिले तोरा बुरा-भला कहलियो । हम खुद्दे महसूस करऽ ही, कि अगर हमरा अइसन बड़गो शोक होते हल, त हमहूँ सबसे दूर चल जइतिए हल । मइया के हम ई बात के बारे कुछ नयँ बतइबो, लेकिन हम तोहरा बारे हमेशे बात करते रहबो आउ तोहरा तरफ से बता देबो, कि तूँ बहुत जल्दीए आ जइबहो । उनका बारे चिंता नयँ करिहऽ; हम उनका शांत रखबो; लेकिन तूँ उनका दुख नयँ दिहो - कम से कम एक्को तुरी आ जाहो; ई बात आद रखिहो, कि ऊ माय हथुन ! आउ अभी हम खाली ई कहे लगी अइलियो ह (दुन्या अपन जगह से उट्ठे लगलइ), कि अगर संयोगवश, हमर कोय बात लगी जरूरत पड़ो, चाहे हमर पूरे जिनगी के ... जरूरत पड़ो, चाहे ... त हमरा बोला लिहऽ, हम आ जइबो । अच्छऽ, अब चल्लऽ हियो !"
ऊ अचानक मुड़लइ आउ दरवाजा तरफ बढ़लइ ।
"दुन्या !" रस्कोलनिकोव ओकरा रोकलकइ, खड़ी होलइ आउ ओकरा भिर गेलइ, "ई रज़ुमिख़िन, द्मित्री प्रोकोफ़िच, बहुत अच्छा इंसान हकउ ।"
दुन्या के चेहरा पे कुछ लाली दौड़ गेलइ ।
"तो ?" एक पल रुकके ऊ बोललइ ।
"ऊ व्यक्ति व्यावहारिक, परिश्रमी, ईमानदार आउ सच्चा दिल से प्यार करे में सक्षम हकउ ... अलविदा, दुन्या ।"
दुन्या के चेहरा लाल हो गेलइ, फेर अचानक चिंतित हो गेलइ - "लेकिन एकर की मतलब हइ, भैया, की वास्तव में हमन्हीं हमेशे लगी अलगे हो रहलिए ह, कि तूँ हमरा लगी ... अइसन वसीयतनामा कर रहलऽ ह ?"
"कोय बात नयँ ... अलविदा ..."
रस्कोलनिकोव मुड़लइ आउ ओकरा भिर से खिड़की तरफ बढ़लइ । दुन्या थोड़े देरी रुकलइ, ओकरा दने बेचैनी से देखते रहलइ आउ चिंतित होल बाहर चल गेलइ ।
नयँ, रस्कोलनिकोव ओकरा साथ रुखाई से पेश नयँ अइले हल । अइसन एक पल हलइ (बिलकुल अंतिम), जब ओकरा दुन्या के कसके आलिंगन करे के बहुत मन कइलकइ आउ ओकरा से विदाई लेवे के, आउ बतावहूँ के, लेकिन ओकरा साथ मिलावे लगी हाथो बढ़ावे के साहस नयँ कर पइलकइ - "शायद बाद में ऊ काँप उठइ, जब ओकरा आद अइतइ, कि हम अभी ओकरा गले लगइलिअइ, आउ कहतइ, कि हम ओकरा से चुंबन चोरी कइलिअइ !"
"आउ ई झेल पइतइ, कि नयँ झेल पइतइ ?" कुछ मिनट के बाद ऊ अपने आप से कहलकइ । "नयँ, नयँ झेल पइतइ; अइसन तरह के (लड़की) झेल नयँ सकऽ हइ ! अइसनकन कभियो नयँ झेल पावऽ हइ ..."
आउ ऊ सोनिया के बारे सोचे लगलइ ।
खिड़की से ताजा हावा के एगो झोंका अइलइ । अहाता में अब ओतना तेज रोशनी नयँ हलइ । ऊ अचानक टोपी लेलकइ आउ बाहर निकस गेलइ ।
वास्तव में ऊ अपन रोगी हालत के बारे न सोच सकलइ आउ न सोचहीं लगी चाहऽ हलइ । लेकिन ई सब अनवरत चिंता आउ आत्मा के ई सब भय बिन कोय परिणाम के अइसीं नयँ गुजर जा सकऽ हलइ । आउ अगर ऊ अभियो तक असली सरसाम में पड़ल नयँ हलइ, त शायद बिलकुल ई चलते, कि ई आंतरिक, अनवरत चिंता अभियो तक ओकरा गोड़ पर खड़ी आउ होश में रखले हलइ, लेकिन कइसूँ बनावटी तौर पर, कुछ समय खातिर।
ऊ बिन उद्देश्य के घूमते रहलइ । सूर्यास्त होवे जा रहले हल । एक प्रकार के विशेष उदासी हाल में ओकर स्वास्थ्य पर असर करे लगले हल । एकरा में कुच्छो दाहक, दग्धकारी नयँ हलइ; लेकिन ओकरा से एक प्रकार के अनवरत, स्थायी कुछ बह रहले हल, ई भावशून्य, मारक उदासी के कभी समाप्त नयँ होवे वला आशंका (presentiment) हलइ, "एक अर्शीन लम्मा-चौला जगह" [1] पर के एक प्रकार के अनंतता के आशंका हलइ । साँझ के बखत ई संवेदना आउ भी जादे जोर से ओकरा यातना देवे लगलइ ।
"अइसन बेवकूफी वला, खालिस शारीरिक दुर्बलता, जे कोय सूर्यास्त पर निर्भर हइ, आउ बेवकूफी करे से बच जाहो ! त सोनिया हीं नयँ, बल्कि दुन्या हीं चल जइबऽ !" ऊ घृणापूर्वक बड़बड़इलइ ।
ओकरा कोय तो पुकरलकइ । ऊ चारो बगली मुड़के देखलकइ; ओकरा तरफ लिबिज़्यातनिकोव लपकल आ रहले हल ।
"कल्पना करथिन, हम अपने के घर होके आ रहलिए ह, अपने के खोज रहलिए ह । कल्पना करथिन, ऊ अपन इरादा पूरा कइलका आउ बुतरुअन के बाहर लेके गेला ! सोफ़िया सिम्योनोव्ना आउ हम मिलके उनकन्हीं के मोसकिल से ढूँढ़ पइलिअइ । ऊ कड़ाही बजा रहला ह, आउ बुतरुअन के गावे आउ नच्चे लगी मजबूर करऽ हका । बुतरुअन कन्नऽ हइ । चौराहा पर आउ दोकान भिर रुक जा हका । उनकन्हीं पीछू बेवकूफ लोग दौड़ल जा हइ । चलल जाय !"
"आउ सोनिया ?" ... चिंतित होके रस्कोलनिकोव पुछलकइ, लिबिज़्यातनिकोव के पीछू जल्दी-जल्दी कदम बढ़इते ।
"बस आवेश में । मतलब, सोफ़िया सिम्योनोव्ना आवेश में नयँ, बल्कि कतेरिना इवानोव्ना; लेकिन तइयो, सोफ़िया सिम्योनोव्ना भी आवेश में हइ । आउ कतेरिना इवानोव्ना तो बिलकुल उन्माद में हका । हम अपने के बता रहलिए ह, ऊ आखिर पगला गेला ह । उनकन्हीं के तो पुलिस पकड़के ले जइतइ । अपने कल्पना कर सकऽ हथिन, कि एकर की नतीजा होतइ ... उनकन्हीं अभी -स्की पुल के पास नहर के किनारे हका, सोफ़िया सिम्योनोव्ना के निवास स्थान से बहुत दूर नयँ । काफी नगीच हइ ।
नहर पर, जे पुल से जादे दूर नयँ हलइ आउ ऊ घर से, जाहाँ सोनिया रहऽ हलइ, लगभग दू घर के दूरी पर लोग के भीड़ लगल हलइ । खास करके लड़कन आउ लड़कियन दौड़के अइते गेलइ । कतेरिना इवानोव्ना के भर्राल आउ खराब होल अवाज अभियो पुल बिजुन से सुनाय देब करऽ हलइ । आउ वास्तव में, ई एगो विचित्र दृश्य हलइ, जे सड़क पर के लोग के रुचि के आकर्षित करे में सक्षम हलइ । कतेरिना इवानोव्ना, अपन पुरनका पोशाक में, द्रा-द-दाम शाल में, आउ तिनका के फट्टल हैट लगइले, जे एक दने पिचकके पोटरी नियन बन गेले हल, वास्तव में असली उन्माद में हलइ । ऊ थक्कल हलइ आउ हँफ रहले हल । ओकर संतप्त तपेदिक के चेहरा सामान्य से अधिक पीड़ाग्रस्त लग रहले हल (आउ फेर, घर पर के अपेक्षा बाहर सड़क पर रौदा में तपेदिक के रोगी तो हमेशे अधिक बेमार आउ विकृत देखाय दे हइ); लेकिन ओकर उत्तेजित अवस्था खतम नयँ हो रहले हल, आउ ओकर झुंझलाहट पल-पल आउ जादे होल जा हलइ । ऊ बुतरुअन दने दौड़के जाय, ओकन्हीं पर चिल्लाय, मनावइ, हुएँ लोग के सामने सिखावइ, कि कइसे नच्चल आउ गावल जाय के चाही, ओकन्हीं के समझावे लगइ कि काहे ई जरूरी हइ, ओकन्हीं के स्थूल बुद्धि पर निराश हो जाय, आउ पिट्टे लगइ ... फेर, अपन काम बिन खतम कइले, लोग के तरफ लपक के जाय; अगर कोय जिरिक्को सनी निम्मन कपड़ा पेन्हले अदमी के देखइ, जे ई सब तमाशा देखे लगी ठहरल होवइ, त तुरतम्मे ओकरा समझावे लगइ, आउ बोलइ, कि अइकी एगो "भला घर के, एहो कहल जा सकऽ हइ, कि खनदानी रईस घर के" बुतरुअन कइसन बत्तर हालत में पहुँच गेले ह । अगर भीड़ में से हँस्सी चाहे कइसनो चिढ़ावे वला कहावत नियन टिप्पणी सुन लेय, त तुरतम्मे ऊ ढीठ लोग पर टूट पड़इ आउ ओकन्हीं साथ लड़े लगइ । कुछ लोग वास्तव में हँस रहले हल, कुछ लोग मूड़ी हिला रहले हल; सामान्य रूप से, सब्भे लगी, भयभीत होल बुतरुअन के साथ ऊ पगली औरत के देखे के उत्सुकता हलइ । ऊ कड़ाही, जेकरा बारे लिबिज़्यातनिकोव बतइलके हल, अभी नयँ हलइ; कम से कम रस्कोलनिकोव तो नयँ देखलकइ; लेकिन कड़ाही बजावे के बदले कतेरिना इवानोव्ना अपन हाथ से ताली बजाके ताल देवे लगलइ, जब ऊ पोलेच्का के गावे लगी, आउ लेन्या आउ कोल्या के नच्चे लगी मजबूर कइलकइ; हियाँ तक कि खुद्दे गावे लगलइ, लेकिन हरेक तुरी दोसरे सुर पे पहुँचला के साथ कष्टकारी खोंखी से बाधा पड़ जाय, जेकरा चलते ऊ निराश हो जाय, आउ अपन खोंखी के कोसे लगइ आउ कनहूँ लगइ । जे बात से ओकरा सबसे जादे गोस्सा आवऽ हलइ, ऊ हलइ कोल्या आउ लेन्या के रोना आउ भयभीत रहना । वास्तव में, बुतरुअन के ओइसन पोशाक में सजावे के कोशिश कइल गेले हल, जइसन गली के गायक-गायिका सब सज्जऽ-सँवरऽ हइ । लड़कावा के मथवा पर लाल आउ उज्जर रंग के कोय कपड़ा के पगड़ी हलइ, ताकि ऊ देखे में तुर्क लगइ । लेन्या के पोशाक लगी कपड़ा काफी नयँ हलइ; ओहे से ओकर सिर पर खाली एगो लाल ऊनी तागा से बुन्नल टोपी पेन्हावल हलइ (चाहे, बेहतर रूप से कहल जा सकऽ हइ, रात के टोपी), जे स्वर्गीय सिम्योन ज़ख़ारिच (मरमेलादोव) के हलइ, आउ ओकरा में शुतुरमुर्ग के एगो टुट्ल उज्जर पंख खोंसल हलइ, जे कतेरिना इवानोव्ना के नानी के हलइ, आउ अब तक खनदान के निशानी के तौर पर संदूक में संजोगके रक्खल हलइ । पोलेच्का अपन सामान्य छोटकुन्ना पोशाक में हलइ । ऊ माय तरफ सहमल-सहमल आउ खोवल जइसे देख रहले हल, ओकरा भिर से दूर नयँ जा हलइ, अपन आँसू छिपावे के प्रयास कइले हलइ, माय के पागलपन के बारे ओकरा भान हो गेले हल आउ बेचैनी से ऊ चारो पटी देख रहले हल । सड़क आउ भीड़ भयंकर रूप से ओकरा डेरा रहले हल । सोनिया कतेरिना इवानोव्ना के परछाईं नियन पीछू-पीछू जा रहले हल, कनते आउ हरदम ओकरा घर जाय लगी मनइते । लेकिन कतेरिना इवानोव्ना नयँ मान रहले हल ।
"ठहर, सोनिया, ठहर !" ऊ तेजी से चलते, हँफते आउ खोंखते हबर-हबर बोली में चिल्लइलइ । "खुद नयँ जानऽ हीं, कि कउची लगी निवेदन करब करऽ हीं, बिलकुल बुतरू नियन हीं ! हम पहिलहीं कह चुकलियो ह, कि हम ई पियक्कड़ जर्मन औरत के पास हम वापिस नयँ जइबउ । देखे देहीं सबके, पूरा पितिरबुर्ग के, कि कइसे एगो भलमानुस बाप के बुतरुअन भीख माँगऽ हइ, जे जिनगी भर विश्वास आउ ईमानदारी से सेवा कइलकइ, आउ कहल जा सकऽ हइ, कि सेवा के दौरान मरलइ । (कतेरिना इवानोव्ना पहिलहीं ई मनगढ़ंत बात के सृजन कर लेलके हल आउ एकरा पर आँख मूनके विश्वास करऽ हलइ ।) ई नीच जनरल के भी देखे देहीं, देखे देहीं । आउ तूँ तो बेवकूफ हकँऽ सोनिया - अब खाय लगी कउची हइ, बता ? हमन्हीं तोरा पहिलहीं काफी दुख देलियो ह, आउ अधिक दुख देवे ल नयँ चाहऽ हिअउ ! आह, रोदियोन रोमानोविच, ई अपने !" रस्कोलनिकोव के देखके ऊ चिल्लइलइ आउ ओकरा तरफ लपकते बोललइ, "मेहरबानी करके अपने ई बेवकूफ लड़की के समझाथिन, कि आउ अधिक समझदारी के करे लायक काम नयँ हकइ !" ऑर्गन-वादक भी अपन जीविकोपार्जन कर ले हइ, लेकिन हमन्हीं के सब कोय विशेष रूप से पछान लेतइ, जान जइतइ, कि हमन्हीं एगो भला परिवार के अनाथ हिअइ, आउ कंगाली तक पहुँच गेलिए ह, लेकिन ई नीच जनरल अपन ओहदा गँवा बइठतइ, देखथिन ! हमन्हीं रोज दिन ओकरा हीं खिड़की बिजुन जइते रहबइ, आउ सम्राट ओज्जा से गुजरथिन, त हम उनका सामने टेहुना टेक देबइ, ई सब बुतरुअन के आगू कर देबइ, आउ एकन्हीं तरफ इशारा करबइ - "हे पिता, रक्षा करथिन !" ऊ सब्भे अनाथ के नाथ हथिन, ऊ दयालु हथिन, रक्षा करथिन, अपने देखथिन, लेकिन ई नीच जनरल ... लेन्या ! तने-वू द्र्वात ! [tenez-vous droite! (फ्रेंच) - सीधे खड़ी हो !] तूँ, कोल्या, अभी तोरा फेर से नच्चे के हउ । पिनपिना काहे लगी हँ ? हूँ, फेर पिनपिना हइ ! अच्छऽ, तूँ काहे लगी डरऽ हँ, बेवकूफ कहीं के ! हे भगमान ! एकरा हम की करिअइ, रोदियोन रोमानोविच ! अगर खाली अपने जानथिन हल, कि एकन्हीं कइसन नासमझ हकइ ! एकन्हीं के साथ की कइल जा सकऽ हइ ! ..."
आउ ऊ खुद लगभग रोते (जेकरा चलते ओकर अनवरत आउ अविराम पटर-पटर बोली में कोय बाधा नयँ आ रहले हल), ओकरा पिनपिनइते बुतरुअन तरफ इशारा कइलकइ । रस्कोलनिकोव ओकरा समझा-बुझाके घर वापिस भेजे के कोशिश कइलकइ आउ ओकर स्वाभिमान के छेड़े के बात सोचते ऊ कहवो कइलकइ, कि उनका ऑर्गन-वादक नियन गली-गली घूमना शोभा नयँ दे हइ, काहेकि ऊ भला घर के लड़कियन खातिर बोर्डिंग स्कूल के खुद के निदेशिका के रूप में तैयारी कर रहला ह ... "बोर्डिंग स्कूल, हा-हा-हा ! दूर के ढोल सोहामन !" कतेरिना इवानोव्ना चिल्लइला, हँस्से के तुरते बाद खोंखी के दौरा पड़लइ, "नयँ, रोदियोन रोमानोविच, सपना खतम हो गेलइ ! सब कोय हमन्हीं के त्याग देलकइ ! ... आउ ई नीच जनरल ... जानऽ हथिन, रोदियोन रोमानोविच, हम ओकरा पर दोवात फेंकके मालिअइ - संयोगवश प्रतीक्षालय में टेबुल पर ऊ भेंटकर्ता के रजिस्टर (visitors' book) के पास रक्खल हलइ, जेकरा पर लोग हस्ताक्षर करते जा हइ, फेंकके मालिअइ आउ भाग गेलिअइ । ओह, नीच, नीच लोग ! हम तो थुक्कऽ हिअइ ओकन्हीं पर; अब हम एकन्हीं के खुद्दे पेट भरबइ, हम केकरो गोड़ नयँ परबइ ! हमन्हीं ओकरा काफी दुख देलिए ह ! (ऊ सोनिया तरफ इशारा कइलकइ।) पोलेच्का, केतना पइसा जामा होलउ, देखाव ? की ? कुल्लम खाली दू कोपेक ? ओ, कमीना कहीं के ! कुच्छो नयँ दे हइ, खाली हमन्हीं पीछू दौड़ऽ हइ, अपन जीभिया बाहर लटकइले ! अच्छऽ, ई बेवकूफ काहे लगी हँस रहले ह ? (भीड़ में से एक अदमी तरफ ऊ इशारा कइलकइ ।) "ई सब ई चलते हइ, कि ई कोल्का (कोल्या) एतना बुद्धू हइ; ई एगो भार हइ ! तोरा की चाही, पोलेच्का ? हमरा साथ फ्रेंच में बोल, पार्ले-म्वा फ्रँसे [parlez-moi francais (फ्रेंच) - हमरा साथ फ्रेंच में बोल] । हम तो तोरा सिखइलियो ह न, वास्तव में तूँ तो कुछ पदबंध (phrases) जानऽ हीं ! ... नयँ तो कइसे लोग के मालूम पड़तइ, कि तोहन्हीं भला घर के हकहीं, शिक्षित बुतरू हकहीं, आउ गली के बाकी सब ऑर्गन-वादक नियन बिलकुल नयँ; हमन्हीं सड़क पर कोय 'पेत्रुश्का' [2] नयँ देखाब करऽ हिअइ, बल्कि हमन्हीं उचित रोमांस (romance) गीत गइते जइबइ ... ओ, हाँ ! हमन्हीं कीऽ गइते जइबइ ? अपने सब हमरा बीच में टोकते रहऽ हथिन, आउ हम ... देखवे करऽ हथिन, रोदियोन रोमानोविच, कि हमन्हीं हियाँ ई वजह से रुकलिअइ, कि सोचिअइ कि कउची गावल जाय - कुछ अइसन, जेकर धुन पर कोल्या नाच सकइ ... काहेकि हमन्हीं सब, अपने कल्पना कर सकऽ हथिन, कुछ तैयारी नयँ कर पइलिए ह; हमन्हीं के सुनिश्चित करे के चाही, अइसन तरह से कि सब कोय के अच्छा से अभ्यास (रिहर्सल) हो जाय, आउ फेर हमन्हीं नेव्स्की राजपथ पर जइते जइबइ, जाहाँ पर उच्च समाज के बहुत जादे लोग रहऽ हइ आउ ओकन्हीं के हमन्हीं पर तुरतम्मे ध्यान जइतइ - लेन्या के 'हम्मर गाँव' मालूम हइ ... सब कोय, जब देखऽ तब, खाली 'हम्मर गाँव' आउ 'हम्मर गाँव' गइते रहऽ हइ ! हमन्हीं के कुछ आउ जादहीं भद्र लोग के लायक गावे के चाही ... अच्छऽ, पोल्या, तूँ की सोचलहीं, कम से कम तूँ मइया के तो मदत कर सकऽ हीं ! हमरा तो स्मृति, स्मृति (memory) ही नयँ हइ, नयँ तो हम आद कर लेतिए हल ! वास्तव में, हमन्हीं के 'हुस्सार तो अपन तलवार के सहारा लेते' [3] नयँ गावे के हइ ! ओह, फ्रेंच में हमन्हीं 'सैँक सू' [Cinq sous (फ्रेंच) - पाँच अद्धी] गइबइ ! हम तो तोहन्हीं के सिखइवे कइलियो हल, सिखइवे कइलियो हल । आउ मूख्य बात ई हइ, कि ई फ्रेंच में हइ, त तुरतम्मे लोग देख लेते जइतइ, कि तोहन्हीं भला घर के बुतरू हकहीं, आउ ई बहुत जादहीं मर्मस्पर्शी होतइ ... चाहे 'मालबोरो साँ वात गेर' [Malborough s'en vat-en guerre (फ्रेंच) - मालबोरो युद्ध पर जा रहला ह] भी गावल जा सकऽ हइ, काहेकि बिलकुल बुतरुअन खातिर गीत (अर्थात् लोरी) हइ आउ सब कुलीन (aristocratic) घर में प्रयोग कइल जा हइ, जब बुतरुअन के सुनाके शांत कइल जा हइ चाहे सुतावल जा हइ ।
Malborough s'en va-t-en guerre,
Ne sait quand reviendra...
[मालबोरो साँ वात गेर, न से कँ रेविआँद्रा ... (फ्रेंच) - मालबोरो युद्ध पर जा रहला ह, नयँ मालूम कब वापिस अइता ...]
ऊ गावे लगी शुरू कइलकइ ... "लेकिन नयँ, बेहतर 'Cinq sous' (सैँक सू) ! अच्छऽ, कोल्या, अपन हाथ जरी बगल में कर, जल्दी से, आउ तूँ, लेन्या, दोसरा दने घूम जो, आउ पोलेच्का आउ हम दुन्नु गइबइ आउ ताली बजइबइ !
Cinq sous, cinq sous,
Pour monter notre ménage...
[सैँक सू, सैँक सू, पुर मौँतेर नोत्र मेनाज ... (फ्रेंच) - पाँच अद्धी, पाँच अद्धी, अपन घरबार जुटावे खातिर ...]
खि-खि-खि ! (आउ ओकरा खाँसी के दौरा पड़ गेलइ ।) "पोलेच्का, पोशाक ठीक कर, कन्हा पर से सरक गेलो ह", खोंखते आउ हँफते ऊ टिप्पणी कइलकइ । "अभी तोहन्हीं के खास करके अपन चाल-ढाल उत्तम आउ ठोस पाया पर रक्खे के चाही, ताकि सब कोय देख सकइ, कि तोहन्हीं सब भला घर के बुतरू हीं । हम तखने बतइलियो हल, कि चोली आउ लमगर कट्टे के चाही आउ पूरे दू अरज के होवे के चाही । ई सब तोर गलती हउ, सोनिया, कि तखने अपन सलाह देते रहलहीं - 'आउ छोटगर, आउ छोटगर', त अइकी ई नतीजा निकसलइ, कि बुतरू के हुलिया बिलकुल बिगड़ गेलइ ... आउ तोहन्हीं सब फेर से कन रहलहीं हँ ! बात की हउ, बेवकूफ सब ! चल, कोल्या, शुरू कर जल्दी से, जल्दी, जल्दी - ओह, कइसन सिर खाय वला बुतरू हइ ! ... सैँक सू, सैंक सू (Cinq sous, cinq sous) ... फेर से एगो सिपाही ! अरे, की चाही तोरा ?"
वास्तव में, भीड़ के चीरते एगो सिपाही आ रहले हल । लेकिन ओहे बखत एगो भलमानुस बरदी में आउ ओवरकोट पेन्हले, करीब पचास बरीस के रोबदार सरकारी अफसर, जेकर गरदन में एगो पदक (order) लटकल हलइ (ई अंतिम चीज के चलते कतेरिना इवानोव्ना बहुत खुश होलइ आउ सिपहियो पे असर पड़लइ), नगीच अइलइ आउ चुपचाप कतेरिना इवानोव्ना के तीन रूबल के एगो हरियर नोट दे देलकइ । ओकर चेहरा पर वास्तविक आंतरिक सहानुभूति के भाव हलइ । कतेरिना इवानोव्ना ले लेलकइ, आउ आदरपूर्वक, बल्कि औपचारिक शिष्टता से भी, झुकके आभार प्रकट कइलकइ ।
"धन्यवाद, आदरणीय महोदय", रोबदार ढंग से कहे लगी शुरू कइलकइ, "कुछ वजह, जे हमन्हीं के मजबूर कर देलकइ ... पइसवा ले ले, पोलेच्का । देखऽ हीं, अइसन भद्र आउ उदार लोग भी हथिन, जे तुरतम्मे गरीब भली औरत के दुख में मदत करे लगी तैयार हो जा हथिन । देखथिन, आदरणीय महोदय, एक भला घर के अनाथ सब के, एहो कहल जा सकऽ हइ, जेकर संबंध सबसे अधिक कुलीन घराना से हइ ... आउ ई नीच जनरल बइठल तित्तिर (grouse) खाब करऽ हलइ ... आउ गोड़ पटकब करऽ हलइ, कि हम ओकरा परेशान कर रहलिए ह ... 'महामहिम (your excellency)', हम कहलिअइ, 'अनाथ के रक्षा करथिन, अपने तो स्वर्गीय सिम्योन ज़ख़ारिच के अच्छा से जानऽ हलथिन, आउ चूँकि ओकर सगी बेटी के, नीच में से सबसे अधिक एगो नीच, उनकर मौत के दिन पर अपमानित कइलकइ ... ।' फेर से ई सिपाही आ धमकलइ ! हमर रक्षा करथिन !" ऊ अफसर तरफ चिल्लाके बोललइ, "काहे लगी ई सिपाही हमरा भिर चिपकल हइ ? पहिलहीं हम सब मिश्शान्स्कयऽ से एगो सिपाही से पीछा छोड़ाके भगलिए ह ... अच्छऽ, तोरा की चाही, बेवकूफ !"
"काहेकि सड़क पर ई सब करे के इजाजत नयँ हइ जी । मेहरबानी करके हुल्लड़ नयँ मचाथिन ।"
"खुद तूँ हुल्लड़बाज हकऽ ! ई तो बस मानूँ बैरल-ऑर्गन लेके घुम्मऽ हिअइ, तोरा एकरा से की लेना-देना हको ?"
"बैरल-ऑर्गन बजावे खातिर लाइसेंस होवे के चाही, आउ अपने खुद्दे (बिन लाइसेंस के) ई तरह से लोग के भीड़ जामा कर रहलथिन हँ । अपने काहाँ रहऽ हथिन ?"
"कीऽ, लाइसेंस !" कतेरिना इवानोव्ना चिल्लइलइ । "हम आझ अपन पति के दफनइलिअइ, एकरा में लाइसेंस कइसन !"
"मैडम, मैडम, शांत हो जाथिन", सरकारी अफसर शुरू कइलकइ, "चलल जाय, हम अपने के पहुँचा दे हिअइ ... हियाँ भीड़-भाड़ में रहना अपने के शोभा नयँ दे हइ ... अपने के तबीयत ठीक नयँ हइ ..."
"आदरणीय महोदय, आदरणीय महोदय, अपने के कुछ नयँ मालूम !" कतेरिना इवानोव्ना चिल्लइलइ, "हमन्हीं सब नेव्स्की राजपथ जइते जइबइ - सोनिया, सोनिया ! अरे, ऊ काहाँ हइ ? ओहो कन्नब करऽ हइ ! तोहन्हीं सब के हो की गेलो ह ! ... कोल्या, लेन्या, काहाँ जा रहलहीं हँ ?" अचानक ऊ भयभीत होल चिल्लइलइ, "ए, बेवकूफ बुतरू सब ! कोल्या, लेन्या, जा रहले ह ओकन्हीं ! ..."
कुछ अइसन होलइ, कि कोल्या आउ लेन्या, सड़क पर के भीड़-भाड़ से आउ पगलाल अपन मइया के हरक्कत देखके, आउ आखिर सिपाही के देखके, जे ओकन्हीं के पकड़के कहीं तो ले जाय लगी चाह रहले हल, एतना हद तक डर गेले हल, कि अचानक मानूँ सहमति से, एक दोसरा के हाथ पकड़ लेलकइ आउ भाग गेलइ । चीखते-चिल्लइते बेचारी कतेरिना इवानोव्ना ओकन्हीं के पकड़े लगी पीछू-पीछू दौड़लइ । ओकरा अइसे दौड़ते, कनते, हँफते देखके बड़ी खराब लगऽ हलइ आउ तरस आवऽ हलइ । सोनिया आउ पलेच्का ओकर पीछू-पीछू दौड़ल गेलइ ।
"वापिस लाव, वापिस लाव ओकन्हीं के, सोनिया ! ओ बेवकूफ, असभ्य बुतरू सब ! ... पोल्या ! पकड़ ओकन्हीं के ... तोहन्हिंएँ खातिर तो हम ..."
दौड़ते बखत ओकरा ठोकर लग गेलइ आउ ऊ गिर पड़लइ ।
"चोट लगला से खून बहब करऽ हइ ! हे भगमान !" ओकरा पर झुकते सोनिया चिखलइ ।
सब कोय दौड़ल अइलइ, चारो तरफ से घेरके भीड़ लगा देलकइ । रस्कोलनिकोव आउ लिबिज़्यातनिकोव पहिले दौड़के आवे वला लोग में हलइ; सरकारी अफसर भी तेजी से अइलइ, आउ ओक्कर पीछू सिपाही अइलइ, आउ ई आशंका करते कि मामला गंभीर होवे वला हइ, हाथ हिलाके, बड़बड़इलइ - "अगे माय !"
"चलऽ ! हटऽ !" ऊ चारो तरफ से भीड़ लगइले लोग के दूर कइलकइ ।
"मर रहले ह !" कोय तो चिल्लइलइ ।
"पगला गेले ह !" दोसरा कोय टुभकलइ ।
"हे भगमान, जान बचावऽ !" क्रॉस करते एगो औरत बोललइ । "छोटकुन्नी लड़की आउ छोटका लड़का पकड़ल गेलइ कि नयँ ? अइकी, लेके अइते जा रहला ह, बड़की लड़किया पकड़ लेलकइ ... अरे, नटखट बुतरू !"
लेकिन जब अच्छा से कतेरिना इवानोव्ना के देखते गेलइ, त मालूम पड़लइ, कि ऊ कोय पत्थल-उत्थल से टकराके घायल नयँ होले हल, जइसन कि सोनिया सोचलके हल, बल्कि जे खून सड़क के लाल कइले हलइ, ऊ ओकर छाती से होके मुँह से बह रहले हल ।
"ई हमरा मालूम हइ, पहिले देखलिए ह", सरकारी अफसर रस्कोलनिकोव आउ लिबिज़्यातनिकोव के बुदबुदइलइ, "ई तपेदिक हइ जी; खून अइसहीं बहऽ हइ आउ रोगी के दम घुट जा हइ । कुछ समय पहिलहीं हम अपन एगो रिश्तेदार औरत के साथ अइसे होते देखलिए ह, आउ अइसीं करीब डेढ़ गिलास ... अचानक जी ... लेकिन की कइल जा सकऽ हइ, अब मरहीं वली हइ ।"
"एन्ने, एन्ने, हमरा हीं !" सोनिया घिघियाके बोललइ, "अइकी हिएँ हम रहऽ हिअइ ! ... अइकी ई घर, हियाँ से दोसरका ... हमरा हीं, जल्दी से जल्दी, जल्दी से जल्दी ! ...", ऊ दौड़-दौड़के सबसे कह रहले हल । "डाक्टर के बोला देथिन ... हे भगमान !"
सरकारी अफसर के प्रयास से काम हो गेलइ, सिपहियो कतेरिना इवानोव्ना के ले जाय में मदत कइलकइ । ओकरा सोनिया के हियाँ लगभग मरल नियन मूर्छित लावल गेलइ आउ बिछौना पर पाड़ देवल गेलइ । खून अभियो बह रहले हल, लेकिन लग रहले हल कि ऊ होश में आ रहले ह । सोनिया के अलावे, एक्के तुरी रस्कोलनिकोव आउ लिबिज़्यातनिकोव, सरकारी अफसर आउ सिपाही कमरा में घुसलइ, सिपहिया पहिलहीं भीड़ के तितर-बितर कर देलके हल, जेकरा में से कुछ लोग दरवजवा तक चल अइले हल । पोलेच्का हथवा से पकड़के कोल्या आउ लेन्या के अंदर लइलकइ, जे कँप आउ कन रहले हल । कापेरनाउमोव परिवार के लोग भी अइते गेलइ - ऊ खुद्दे, जे लंगड़ा आउ काना हलइ, देखे में एगो विचित्र अदमी, जेकर सिर के केश आउ गलमुच्छा खुँट्टी नियन खड़ी हलइ; ओकर घरवली, जे एक्के तुरी हमेशे लगी सहमल-सहमल देखाय दे हलइ; आउ ओकर कुछ बुतरुअन, जेकन्हीं के चेहरा पर हमेशे विस्मय के भाव बन्नल आउ मुँह खुल्लल रहऽ हलइ । ई सब लोग के बीच अचानक स्विद्रिगाइलोव भी आ गेलइ । रस्कोलनिकोव ओकरा अचरज से देखलकइ, ओकरा ई नयँ समझ में आ रहले हल, कि ऊ काहाँ से चल अइले हल, आउ भीड़-भाड़ में ओक्कर नजर आवे के ओकरा आद नयँ आ रहले हल । डाक्टर आउ पादरी के बारे भी चरचा हो रहले हल ।
सरकारी अफसर हलाँकि रस्कोलनिकोव के फुसफुसाके बता देलकइ, कि शायद अब डाक्टर के बोलावे से कुछ फयदा नयँ होतइ, लेकिन तइयो डाक्टर बोलावे के इंतजाम कर देलके हल । खुद कापेरनाउमोव दौड़ल गेले हल।
एहे दौरान कतेरिना इवानोव्ना के साँस ठीक से चल्ले लगलइ, कुछ देर लगी खून बहना बन हो गेलइ । ऊ बेमरियाहा, लेकिन एकटक आउ बेधते नजर से पीयर पड़ल आउ कँपते सोनिया के देख रहले हल, जे अपन निरार पर से रूमाल से अपन पसेना पोंछ रहले हल; आखिर, खुद के उठावे लगी कहलकइ । ओकरा दुन्नु बगल से सहारा देके बिछौना पर बइठावल गेलइ ।
"बुतरुअन कन्ने हइ ?" ऊ क्षीण स्वर में बोललइ । "तूँ ओकन्हीं के लइलहीं पोल्या ? ए बेवकूफ ! ... अच्छऽ, तोहन्हीं भाग काहे लगी गेलहीं हल ... ओह !"
ओकर सुक्खल होंठ पर अभियो खून जम्मल हलइ । ऊ चारो बगली नजर फेरके देखलकइ -
"त अइकी तूँ अइसे रहऽ हकँऽ, सोनिया ! हम तो एक्को तुरी तोरा हीं नयँ आ पइलियो हल ... अब मौका मिललउ ..."
ऊ सोनिया के व्यथा भरल दृष्टि से देखलकइ ।
"हमन्हीं तोरा चूस-चूसके सुखा देलियो ह, सोनिया ... पोल्या, लेन्या, कोल्या - एन्ने आव ... अच्छऽ, अइकी हउ ओकन्हीं, सोनिया, सब्भे, ओकन्हीं के सँभाल ... हाथ से सौंप रहलियो ह .. हमरा से काफी हो गेलउ ! ... बॉल समाप्त हो चुकलो ह ! आ-ह ! ... हमरा पाड़ देते जा, कम से कम शांतिे से मरे तो द ...
ओकरा फेर से तकिया के सहारे पाड़ देल गेलइ ।
"की ? पादरी ? ... जरूरत नयँ ... तोरा पास देवे लगी रूबल काहाँ हको ? ... हम कोय पाप नयँ कइलूँ हँ ! ... अइसूँ भगमान के हमरा माफ कर देवे के चाही ... ऊ खुद्दे जानऽ हका, हम केतना दुख झेललिए ह ! ... आउ अगर नयँ माफ करता, तइयो जरूरत नयँ ! ..."
बेचैन सरसाम ओकरा अधिकाधिक धरे लगले हल । बीच-बीच में ऊ चौंक उट्ठइ, चारो तरफ नजर फेरइ, पल भर सबके पछान लेइ; लेकिन तुरतम्मे ओकर चेतन अवस्था सरसाम (delirium) में बदल जाय ।
ऊ खर-खर करके मोसकिल से साँस लेब करऽ हलइ, कुछ तो मानूँ ओकरा गियारी में खदबदा रहले हल ।
"हम उनका बोलऽ हिअइ - 'महामहिम !", हरेक शब्द के बाद साँस लेते ऊ बोल रहले हल, "ई अमालिया लूदविगोव्ना ... आह ! लेन्या, कोल्या ! हाथ बगल में, जल्दी, जल्दी, ग्लिसे-ग्लिसे, पा-द-बास्क ! [glissez, glissez, pas de Basque! (फ्रेंच) - (फ्रेंच नृत्य शब्दावली) सरक, सरक, बास्क के कदम !] एड़ी से ताल दे ... निम्मन बुतरू बन ।
द्यू हास्ट दियामान्टेन उन्ट पेरलेन ...
[Du hast Diamanten und Perlen...
(जर्मन) - तोरा पास हउ हीरा आउ मोती ...]
आगू की हइ ? ई गावल जा सकऽ हइ ...
द्यू हास्ट दी श्योन्स्टेन औगेन,
मेडशेन, वास विल्स्ट द्यू मेऽर ?
[Du hast die schonsten Augen,
Madchen, was willst du mehr? [4]
(जर्मन) - तोरा पास हकउ सबसे सुंदर आँख,
गोरी, आउ अब तोरा कीऽ चाही ?]
अच्छऽ, कइसन विचार हइ ! वास विल्स्ट द्यू मेऽर (तोरा अब आउ की चाही) - कइसन-कइसन सोचते रहऽ हइ, बेवकूफ ! ... अरे, हाँ, अइकी आउ हइ -
दुपहर के गरमी में, दगिस्तान के घाटी में ...
आह, हमरा केतना निम्मन लगऽ हलइ ... हम ई गीत के उपासना नियन प्यार करऽ हलिअइ, पोलेच्का ! ... जानऽ हीं, तोर बाऊ ... हमर मंगेतर रहतहीं गाते रहऽ हलथुन ... ओह, वो दिन ! ... अगर खाली, अगर खाली हमन्हीं ई गीत गा सकिअइ ! लेकिन कइसे, कइसे आगू हइ ... अइकी हम तो भूलिए गेलिअइ ... हमरा आद देलावऽ, आगू कइसे हइ ?"
ऊ बेहद उत्तेजित हलइ आउ उट्ठे के प्रयास कर रहले हल । आखिरकार, भयंकर, भर्राल, पूरा शक्ति लगावल गला से ऊ गावे लगी शुरू कइलकइ, हरेक शब्द पर चीखते आउ हँफते, ओकर चेहरा से कोय बढ़ते भय के आभास होते -
दुपहर के गरमी में ! ... घाटी में ! ... दगिस्तान के ! ... अपन सीना में गोली के साथ ! ...
"महामहिम !", अचानक ऊ हृदय-विदारक करुण स्वर में चिखलइ, आउ ओकर आँख में लोर भर अइलइ, "अनाथ के रक्षा करथिन ! स्वर्गीय सिम्योन ज़ख़ारिच के नून-रोटी के जानते ! ... एहो कहल जा सकऽ हइ कुलीन घराना के ! ... आ-ह !" ऊ अचानक चौंक पड़लइ, आउ होश में आके एक तरह से भय से चारो बगली देखलकइ, लेकिन तुरते सोनिया के पछान लेलकइ । "सोनिया, सोनिया !" ऊ नरमी आउ प्यार से बोललइ, मानूँ ओकरा अपन सामने देखके अचरज होलइ, "सोनिया, प्यारी, तूहूँ एज्जा हकँऽ ?"
ओकरा फेर से उठाके बइठावल गेलइ ।
"बस ! ... अब समय हो गेलो ह ! ... अलविदा, बदनसीब बच्ची ! ... घोड़ी के दौड़ा-दौड़ाके जान ले लेते गेलइ ! ... थकके चूर हो गे-लि-यो ह !" ऊ निराशा आउ घृणापूर्वक चिखलइ आउ ओकर सिर तकिया पर लुढ़क गेलइ ।
ऊ फेर से बेहोश हो गेलइ, लेकिन ई अंतिम बेहोशी थोड़े देर रहलइ । ओकर हलका पीयर, सुक्खल चेहरा उपरे तरफ हो गेलइ, मुँह खुल गेलइ आउ टाँग झटका के साथ तन गेलइ । ऊ गहरा-गहरा साँस लेलकइ आउ दम तोड़ देलकइ ।
सोनिया ओकर लाश पर गिर पड़लइ, अपन बाँह से चारो बगली से ओकरा जकड़ लेलकइ आउ सिर मृत शरीर के सुक्खल सीना पर रखके शांत पड़ल रहलइ । पोलेच्का माय के गोड़ पर गिर पड़लइ आउ जोर-जोर से कनते ओकरा चुम्मे लगलइ । कोल्या आउ लेन्या, जेकरा अभियो समझ में नयँ अइले हल, कि की हो गेलइ, लेकिन कुछ तो भयंकर होले ह, एकर आशंका करके दुन्नु एक दोसरा के हाथ से कन्हा धरके, एक दोसरा के एकटक देखे लगलइ, अचानक साथ-साथ एक्के तुरी मुँह खोललकइ, आउ चीख पड़लइ । दुन्नु अभियो तक अपन ओहे स्वांग वला लिबास में हलइ - बच्चा पगड़ी में, आउ बच्ची शुतुरमुर्ग के पंख लगल टोपी में ।
आउ कइसे ई "प्रशंसापत्र" अचानक बिछौना पर पहुँच गेलइ, कतेरिना इवानोव्ना के बगल में ? ई ओज्जे तकिया भिर पड़ल हलइ; रस्कोलनिकोव एकरा देखलकइ । ऊ खिड़की तरफ चल गेलइ । लिबिज़्यातनिकोव लपकके ओकरा भिर चल गेलइ ।
"ऊ मर गेला !" लिबिज़्यातनिकोव कहलकइ ।
"रोदियोन रोमानोविच, हम अपने से दू शब्द बतियाय लगी चाहऽ हिअइ", स्विद्रिगाइलोव पास अइलइ । लिबिज़्यातनिकोव तुरतम्मे ओकरा लगी जगह दे देलकइ आउ बिलकुल चुपचाप धीरे-धीरे ऊ जगह से गायब हो गेलइ । आश्चर्यचकित होल रस्कोलनिकोव के स्विद्रिगाइलोव आउ दूर कोना में ले गेलइ ।
"ई पूरा भार, मतलब कफन-दफन आदि के काम, हम अपने ऊपर ले हिअइ । जानवे करऽ हथिन, ई पैसा के बात हइ, आउ हम वस्तुतः अपने के बता चुकलिए ह, कि हमरा पास कुछ अतिरिक्त पैसा हकइ । ई दू छोटकुन्नन के आउ ई पोलेच्का के कोय निम्मन अनाथालय में रखवा देबइ, आउ हरेक के नाम से पनरह-पनरह सो रूबल मूलधन के रूप में जामा करवा देबइ, जे वयस्क होवे पर ओकन्हीं के मिल जइतइ, ताकि सोफ़िया सिम्योनोव्ना बिलकुल बेफिकिर रहइ । आउ ओकरा ई दलदल से बाहर निकास देबइ, काहेकि ऊ निम्मन लड़की हइ, हइ न ? अच्छऽ जी, अपने अवदोत्या रोमानोव्ना के ई संदेश दे देथिन, कि उनकर दस हजार हम अइसीं उपयोग कइलिअइ ।
"कउन उद्देश्य से अपने एतना उदारता देखइलथिन ?" रस्कोलनिकोव पुछलकइ ।
"ओ-ओह ! कइसन अविश्वासी अदमी !" स्विद्रिगाइलोव हँस पड़लइ । "वस्तुतः हम बतइलिअइ न, कि ई पैसा हमरा पास अतिरिक्त हइ । अच्छऽ, सीधा-सादा शब्द में, हम इंसानियत के नाम पे ई सब कर रहलिए ह, ई बात नयँ स्वीकार कर सकऽ हथिन की ? वस्तुतः ऊ तो 'ढिल्ला' नयँ हलइ (ऊ अँगुरी से ऊ कोना तरफ इशारा कइलकइ, जाहाँ पर मरल औरत पड़ल हलइ), कोय तरह के गिरवी रक्खे वली बुढ़िया नियन । अच्छऽ, अपने सहमत होथिन, कि ‘लूझिन के वास्तव में जीए के चाही आउ बेहूदगी करते रहे के चाही, कि ओकरा (सोनिया के) मर जाय के चाही ?’ आउ हम अगर मदत नयँ करिअइ, त वस्तुतः 'पोलेच्का, मसलन, ओनहीं, ओहे रस्ता पर जइतइ’ ..."
ऊ ई सब बात एक प्रकार से आँख मारते, खुशी भरल धूर्त्तता के अंदाज में कहलकइ, रस्कोलनिकोव पर से अपन नजर बिन हटइले । सोनिया के कहल हूबहू अपन स्वयं के अभिव्यक्ति सुनके रस्कोलनिकोव पीयर पड़ गेलइ आउ ओकर शरीर ठंढा पड़ गेलइ । ऊ तेजी से पीछू हट गेलइ आउ स्विद्रिगाइलोव तरफ बहशी-बहशी नजर से देखे लगलइ ।
"अपने के ... क-इ-से मालूम ?" मोसकिल से साँस लेते ऊ फुसफुसइलइ ।
"हम तो हिएँ परी, देवाल के दोसरा तरफ, मैडम रेश्लिश के हियाँ रहऽ हिअइ । हियाँ कापेरनाउमोव हइ, आउ हुआँ मैडम रेश्लिश, पुरनकी आउ सबसे विश्वासी दोस्त । हम तो पड़ोसी हिअइ जी ।"
"अपने ?"
"हम", खिलखिलइते स्विद्रिगाइलोव बात जारी रखलकइ, "आउ अपने के अपन प्रतिष्ठा पर विश्वास देलावऽ हिअइ, प्रियतम रोदियोन रोमानोविच, कि हमरा अपने में आश्चर्यजनक रूप से दिलचस्पी होलइ । वस्तुतः हम कहलिए हल, कि हमन्हीं बीच पूरा-पूरा पटतइ, हम भविष्यवाणी कइलिए हल - आउ अइकी हमन्हीं बीच मिलन हो गेलइ । आउ अपने देखथिन, कि हम केतना मिलनसार अदमी हकिअइ । देखथिन, कि हमरा साथ केकरो केतना अच्छा से निभऽ हइ ..."
Posted by नारायण प्रसाद at 3:03 AM
Labels: अनूदित साहित्य, उपन्यास
No comments:
Subscribe to: Post Comments (Atom)


text:
Tuesday, October 10, 2017
2.19 रूसी कहानी "काला पान के बीवी" ; अध्याय-1
काला पान के बीवी
मूल रूसी शीर्षकः ПиkoBaя дaMa (पिकऽवायऽ दामा) कहानीकार – अलिक्सान्द्र पुश्किन
मगही अनुवाद - नारायण प्रसाद
काला पान के बीवी के अर्थ हइ गुप्त दुर्भावना ।
--- भविष्यवाणी के नवीनतम पुस्तक ।
1
आउ बरसात के दिन में
जामा होवऽ हलइ ओकन्हीं
अकसर;
मनमौजी करते जा हलइ - भगमान ओकन्हीं के क्षमा करे !
- पचास से
सो (दाँव पर लगावऽ हलइ),
आउ जित्तऽ हलइ,
आउ खल्ली से लिखते जा हलइ ।
त अइसे, बरसात के दिन में,
व्यस्त रहऽ हलइ ओकन्हीं
काम में । [1]
एक दिन अश्वारोही सेना के अफसर नारूमोव के हियाँ ताश के जुआ चल रहले हल । जाड़ा के लमगर रात अगोचर रूप से गुजर गेलइ; सुबह के पाँच बजे रात के भोजन लगी लोग बैठते गेलइ । जे जुआ जीत गेले हल, ओकन्हीं रजके खइते गेलइ; बाकी लोग, निराशा में, अपन-अपन खाली प्लेट के सामने बैठल रहलइ । लेकिन जब शैम्पेन अइलइ, त बातचीत सजीव हो उठलइ, आउ सब कोय ओकरा में भाग लेते गेलइ ।
"तोर खेल कइसन रहलो, सूरिन ?" मेजबान पुछलकइ ।
"हार गेलिअइ, हमेशे नियन । ई बात तो स्वीकार करहीं पड़तइ कि हम बदकिस्मत हिअइ - हम तो मिरान्दोल [2] खेलऽ हिअइ, कभियो नयँ उत्तेजित होवऽ हिअइ, कुच्छो से भ्रांत नयँ होवऽ हिअइ, लेकिन तइयो हमेशे हार जा हिअइ !"
"आउ तूँ एक्को तुरी लालच में नयँ पड़लहो ? एक्को तुरी रूते (Routé) [3] के जोखिम नयँ उठइलहो ? ... तोहर दृढ़ता हमरा लगी आश्चर्यजनक हको ।"
"आउ हेर्मान (Hermann) के की हालचाल हइ !" नवयुवक इंजीनियर तरफ संकेत करते अतिथि लोग में से एक कहलकइ, "बचपन से ऊ कभी अपन हाथ में ताश नयँ पकड़लके ह, कभी एक्को परोली (paroli) [4] नयँ झुकइलके ह, लेकिन सुबह के पाँच बजे तक हमन्हीं साथ बैठल रहऽ हइ आउ हमन्हीं के खेल देखते रहऽ हइ !"
"खेल हमरा बड़ी रोचक लगऽ हइ", हेर्मान बोललइ, "लेकिन फालतू चीज प्राप्त करे के आशा में हम आवश्यक चीज के बलिदान करे के स्थिति में नयँ हिअइ ।"
"हेर्मान तो जर्मन हइ - ऊ मितव्ययी हइ, बस, एतने बात हइ !" तोम्स्की टिप्पणी कइलकइ । "आउ अगर हमरा लगी कोय दुर्बोध हइ, त ई हमर दादी हइ, काउंटेस आन्ना फ़िदोतोव्ना ।"
"ऊ कइसे ? काहे ?" अतिथि लोग चिल्ला उठलइ ।
"हमरा तो थाह नयँ लगऽ हइ", तोम्स्की बात जारी रखलकइ, "कि काहे हमर दादी जुआ नयँ खेलऽ हइ !"
"त एकरा में अचरज के की बात हइ", नारूमोव कहलकइ, "कि अस्सी बरिस के एगो बूढ़ी जुआ नयँ खेलऽ हइ ?"
"त अपने ओकरा बारे कुच्छो नयँ जानऽ हथिन ?"
"नयँ ! सचमुच, कुछ नयँ !"
"ओह, त सुनथिन - ई जाने के चाही कि हमर दादी लगभग साठ साल पहिले पेरिस गेले हल आउ हुआँ परी बड़गो फैशनदार हलइ । लोग ओकर पीछू-पीछू भागऽ हलइ, ताकि la Venus moscovite [(फ्रेंच) - मास्को के सौन्दर्य देवी] के एक झलक मिल सके; रिशेल्ये (Richelieu) ओकर दीवाना हलइ आउ दादी विश्वास देलावऽ हइ कि ऊ ओकर क्रूरता के कारण खुद के गोली मारते-मारते बच गेले हल ।
ऊ जमाना में महिला सब फ़ारो खेलते जा हलइ । एक दिन दरबार में ऊ ओरलेआन के ड्यूक (Duke of Orleans) [5] से वचन पर (on word of honour) एगो बड़गो रकम हार गेलइ । घर अइला पर, चेहरा पर से सौन्दर्य बिंदी (beauty spots) उतारते आउ छल्लेदार स्कर्ट (hooped skirt) के खोलते बखत, अपन हारल रकम के बारे दादा जी के बतइलकइ आउ उनका भुगतान करे के औडर देलकइ । स्वर्गीय दादा जी, जाहाँ तक हमरा आद पड़ऽ हइ, हमर दादी के एक प्रकार से प्रबन्धक (steward) हलथिन । ऊ ओकरा से आग नियन डरऽ हलथिन; लेकिन, एतना बड़गो रकम के खेल में हार के बात सुनके ऊ अपन आपा खो देलथिन, सब्भे बिल लाके ओकरा देखइलथिन कि छो महिन्ना में ओकन्हीं पाँच लाख (फ्रैंक) खर्च कर देते गेले ह, कि पेरिस के आसपास मास्को आउ सरातोव के आसपास नियन अपन जागीर नयँ हइ, आउ भुगतान करे से साफ इनकार कर देलथिन । दादी उनका एक चमेटा लगइलकइ आउ अपन नराजगी जाहिर करे लगी अकेल्ले जाके सुत गेलइ ।
दोसरा दिन दादी ई आशा करते कि घरेलू दंड के उनका पर असर होले होत, अपन पति के बोलवा भेजइलकइ, लेकिन उनका अपन बात पर अटल पइलकइ । जिनगी में पहिले तुरी ऊ उनका साथ तर्क आउ स्पष्टीकरण के हद तक गेलइ; ऊ सोचलकइ कि उनकर अंतःकरण के प्रबोधित कर देतइ, नम्रतापूर्वक ई बतइते कि ऋण ऋण में अंतर होवऽ हइ, आउ ड्यूक आउ शकटकर्ता (गाड़ी बनावे वला) में भेद होवऽ हइ । लेकिन कहाँ ! दादा जी विद्रोह कर देलथिन हल । नयँ, आउ बात खतम ! दादी के समझ में नयँ आ रहले हल कि की करूँ ।
एगो बहुत असाधारण व्यक्ति ओकरा साथ अंतरतम परिचित हलइ । अपने काउंट सेंट-जेर्मेन (Saint-Germain) [6] के नाम सुनलथिन होत, जेकरा बारे एतना सारा अद्भुत बात सुन्नल जा हइ । अपने जानऽ होथिन कि ऊ खुद के शाश्वत यहूदी, जीवन-अमृत आउ दार्शनिक के पत्थर (पारस) के आविष्कारक, आदि आदि बतइलके हल । लोग ओकरा नीम-हकीम समझके हँस्सऽ हलइ, लेकिन कासानोवा [7] अपन संस्मरण में बतावऽ हइ कि ऊ एगो जासूस हलइ; लेकिन सेंट-जेर्मेन अपन रहस्यमयता के बावजूद बहुत आदरणीय व्यक्तित्व वला आउ समाज में बहुत प्रिय व्यक्ति हलइ । आझ तक दादी ओकरा पागलपन के हद तक प्यार करऽ हइ आउ गोस्सा हो जा हइ, अगर कोय ओकरा बारे अनादर के साथ बात करऽ हइ । दादी जानऽ हलइ कि सेंट-जेर्मेन अपन मर्जी से बहुत पैसा उपलब्ध करा सकऽ हलइ । ऊ ओकर आश्रय लेवे के निर्णय कइलकइ ।
ओकरा एगो नोट लिखलकइ आउ अपना हीं बिन कोय देरी कइले आवे लगी निवेदन कइलकइ ।
सनकी बूढ़ा तुरंत प्रकट होलइ आउ ओकरा अत्यंत दुखी पइलकइ । ऊ ओकरा अपन पति के बर्बरता के अत्यंत कार से कार रंग में प्रस्तुत कइलकइ आउ आखिरकार कहलकइ कि ऊ अपन सारा विश्वास ओकर मित्रता आउ सहृदयता पर टिकइले हइ ।
सेंट-जेर्मेन सोच में पड़ गेलइ ।
"हम ई रकम से अपने के सेवा कर सकऽ हिअइ", ऊ बोललइ, "लेकिन जानऽ हिअइ कि अपने के चैन नयँ मिलतइ जब तक कि अपने ई रकम हमरा वापिस नयँ कर दे हथिन, आउ हमरा अपने के आउ नयका परेशानी में डाले के इच्छा नयँ होतइ । दोसर उपाय हकइ - अपने ई रकम वापिस जीत ले सकऽ हथिन ।"
"लेकिन प्रिय काउंट", दादी उत्तर देलकइ, "हम अपने के बोल रहलिए ह कि हमरा पास पैसा बिलकुल नयँ हइ।"
"हियाँ परी पैसा के जरूरते नयँ हइ", सेंट-जेर्मेन प्रत्युत्तर देलकइ, "हमर बात ध्यान से सुन्ने के किरपा करथिन।"
हियाँ परी ऊ ओकरा एगो राज के बात बतइलकइ, जेकरा लगी हमन्हीं में से हरेक कोय भारी कीमत चुका देते हल ...
नवयुवक जुआड़ी लोग दोगना ध्यान से सुन्ने लगलइ । तोम्स्की पाइप सुलगइलकइ, कश लगइलकइ आउ बात जारी रखलकइ ।
ओहे शाम दादी वेर्साल (Versailles, फ्रेंच उच्चारण 'वेर्साय'), ओ ज द ला राइन (au jeu de la Reine) [8], पहुँचलइ । ओरलेआन के ड्यूक पत्ता बाँट रहले हल; दादी जरी सुन खेद प्रकट कइलकइ कि ऊ अपन ऋण के पैसा नयँ लेके अइले हल, स्पष्टीकरण में एगो छोटगर कहानी गढ़ लेलकइ आउ ओकर (ड्यूक के) विरुद्ध जुआ खेले लगलइ । ऊ तीन पत्ता चुनलकइ, एक के बाद दोसरा दाँव पर लगइलकइ - तीनों पत्ता ओकरा लगी सोनिका (sonica) जीत [9] देलकइ, आउ दादी पूरा के पूरा रकम वापिस जीत लेलकइ ।
"संयोग !" अतिथि लोग में से एक बोललइ ।
"मनगढ़ंत कहानी !" हेर्मान टिप्पणी कइलकइ ।
"हो सकऽ हइ कि पत्ता सब में पावडर लगावल [10] होतइ ।" तेसरा कहलकइ ।
"हमरा तो अइसन नयँ लगऽ हइ", तोम्स्की शान के साथ उत्तर देलकइ ।
"वाह !" नारूमोव बोललइ, "तोरा हीं दादी हथुन, जे लगातार तीन जित्ते वला पत्ता के अंदाज लगा ले हथुन, आउ तूँ अभियो तक उनका हीं से ई जादुई शक्ति छीन नयँ पइलँऽ ?"
"मामला एतना असान नयँ हइ !" तोम्स्की उत्तर देलकइ । "ओकर चार बेटा हलथिन, जेकरा में एगो हमर पिताजी हलथिन । चारो पक्का जुआड़ी हलथिन, आउ केकरो ऊ अपन राज के नयँ खोललकइ; हलाँकि उनकनहीं लगी ई खराब नयँ होते हल आउ न हमरे खातिर । लेकिन अइकी हमर चाचा, काउंट इवान इल्यिच, हमरा बतइलथिन हल, जेकरा बारे अपन सम्मान के शपथ लेके विश्वास देलइलथिन हल । स्वर्गीय चापलित्स्की, ओहे जे करोड़ो उड़ाके गरीबी में मरलइ, एक दिन अपन जवानी में जुआ हार गेलइ – ज़ोरिच [11] से, जइसन कि हमरा आद पड़ऽ हइ - लगभग तीन लाख । ऊ निराश हलइ । दादी के, जे हमेशे नवयुवक लोग के सनक के प्रति कठोर हलइ, कइसूँ चापलित्स्की पर तरस आ गेलइ । ऊ ओकरा तीन पत्ता के बारे बता देलकइ, जे ओकरा एक के बाद दोसरा दाँव पर लगावे के चाही हल, आउ ओकरा से शपथ ले लेलकइ कि ओकर बाद फेर कभी जुआ नयँ खेलतइ । चापलित्स्की अपन पहिले जित्ते वला प्रतिद्वन्द्वी भिर प्रकट होलइ आउ दुन्नु जुआ खेले लगी बैठ गेते गेलइ । चापलित्स्की पहिला पत्ता पर पचास हजार दाँव पर लगइलकइ आउ सोनिका जितलइ; परोली मोड़लकइ, फेर परोली-पे (paroli-paix) [12] - आउ जे कुछ हारले हल ऊ वापिस जीत लेलकइ आउ हियाँ तक कि कुछ फालतू भी पा लेलकइ ...
"लेकिन सुत्ते के समय हो गेलइ - पौने छो बज चुकले ह ।"
वास्तव में उजाला होवे लगले हल । नवयुवक लोग अपन-अपन शराब के गिलास खाली कइलकइ आउ तितर-बितर हो गेते गेलइ ।
टिप्पणी:
[1] पुश्किन द्वारा बिन शीर्षक वला 1828 में खुद के लिक्खल कविता से उद्धृत ।
[2] हियाँ परी के मिरान्दोल खेल, जइसन कि पुश्किन के कहानी "निशाना" में भी चर्चा कइल गेले ह, फ़ारो हइ । एकरा लुई चतुर्दश (Louis XIV) के दरबार से रूस में आयातित कइल गेले हल । ई एगो पक्का जुआ के खेल हलइ, जेकरा में निपुणता आउ रणनीति के जरूरत नयँ हलइ । हरेक खेलाड़ी (पुंटर) अपन ताश के गड्डी से एक पत्ता अपन मन से चुन्नऽ हलइ आउ टेबुल पर एकरा पलटके रख दे हलइ, आउ एकरे पर अपन दाँव लगावऽ हलइ । पत्ता बाँटे वला (बैंकर) ताश के दोसर गड्डी (बिलकुल नावा, अगर दाँव बड़गो होवऽ हलइ) के पत्ता फेंटऽ हलइ आउ पतवन के टेबुल पर उलटके रक्खऽ हलइ - बारी-बारी से अपन दहिना आउ बामा दने । अगर बैंकर के दहिना दने वला पत्ता पुंटर के पत्ता के रैंक (चाहे कउनो रंग के रहे) से मिल जा हलइ, त बैंकर जीत जा हलइ; अगर ओकर बामा दने पड़े वला पत्ता पुंटर के पत्ता के रैंक से मिल जा हलइ, त पुंटर अपन लगावल दाँव के एतना रकम जीत जा हलइ । पुंटर हलाँकि अपन चुन्नल पत्ता के बारे जानऽ हलइ, अपन पत्ता के उलटके सीधा नयँ करऽ हलइ जब तक कि बैंकर द्वारा डालल पत्ता के रैंक से ओकर चुन्नल पत्ता के रैंक मेल नयँ खा हलइ । मिरान्दोल शब्द (जेकर व्युत्पत्ति शायद इटैलियन मिरान्दोला परिवार से मानल जा हइ) फ़ारो में एगो सतर्क चाल निर्दिष्ट करऽ हइ, जेकरा में दाँव छोटगर-छोटगर लगावल जा हइ आउ जित्तल रकम के वापिस ले लेवल जा हइ नयँ कि अगला पारी के दाँव पर रक्खल जा हइ ।
[3] रूते (Routé) - एकर मतलब हलइ कि पुंटर अपन दाँव दोगना करे लगी आउ ताश के ओहे पत्ता के साथ खेले लगी चाहऽ हलइ जे अभी-अभी जीत चुकले ह ।
[4] परोली (paroli) - एकर मतलब हलइ कि पुंटर जितला के बाद अपन जित्तल रकम के नयका दाँव में शामिल करे लगी चाहऽ हलइ, अर्थात् मूल दाँव के दोबर करे लगी । ई बात के निर्देश करे लगी ऊ नयका चुन्नल पत्ता के एक कोना के निच्चे दने मोड़ दे हलइ। दे॰ पुश्किन के कहानी "निशाना", नोट-2.
[5] ओरलेआन के ड्यूक (duc d'Orléans) - स्पष्टतः ई लुई-फ़िलिप, ओरलेआन के ड्यूक (I725-85) हलइ आउ फ़िलिप तृतीय, ओरलेआन के ड्यूक (1674-1723) के पोता हलइ । फ़िलिप तृतीय, लुई चतुर्दश (Louis XIV) के निधन के बाद 1715 में फ्रांस के प्रतिशासक (Regent) होले हल ।
[6] सेंट-जेर्मेन (Saint-Germain) - Comte de Saint Germain (फ्रेंच उच्चारण " कौँ द सैँ जैरमैँ ") (1691-1784) एगो यूरोपीय जोखिमबाज हलइ आउ विज्ञान आउ कला में रुचि ले हलइ । अठरहमी शताब्दी के मध्य में यूरोपीय उच्च वर्ग में ओकर बड़गो नाम हलइ । एकरा एगो महानतम दार्शनिक मानल जा हलइ । अपन कइएक नाम आउ उपाधि के प्रयोग करऽ हलइ । खुद के 500 वर्ष के बतावऽ हलइ ।
[7] कासानोवा - जियाकोमो कासानोवा द साइनगाल्त (Giacomo Casanova de Seingalt) (1725-1798) विख्यात इटैलियन जोखिमबाज, जेकर संस्मरण मरणोपरान्त पुश्किन के समय में ही बारह खंड में प्रकाशित होले हल (1826-38) । पुश्किन सेंट-जेर्मेन के चरित्र अधिकांश कासानोवा के संस्मरण से हीं लेलथिन हँ; लेकिन अर्थर माचेन (Arthur Machen) के ई संस्मरण के संपूर्ण अंगरेजी संस्करण में तो कासानोवा कभियो काउंट के गुप्तचर के रूप में उल्लेख नयँ कइलके ह (ओकर तीन मुठभेड़ खातिर दे॰ खंड-3, अ॰3, 10; खंड-5, अ॰16) । ऊ अपन तेहत्तर साल के जिनगी में, जइसन कि ओकर संस्मरण से स्पष्ट होवऽ हइ, इटली, फ्रांस, जर्मनी, आस्ट्रिया, इंग्लैंड, स्विटज़रलैंड, बेल्जियम, रूस, स्पेन, हॉलैंड, तुर्की के यात्रा कइलके हल आउ ई सब देश के बड़गो हस्ती लोग से मिलले हल । ऊ अकसर अपन रचना में याक कासानोवा द साइनगाल्त (Jacques Casanova de Seingalt) के नाम से दसखत करऽ हलइ, जब ऊ अपन वेनिस से द्वितीय निर्वासन के बाद फ्रेंच में लिखना चालू कइलके हल ।
[8] ओ ज द ला राइन (au jeu de la Reine) - "महारानी के हियाँ ताश के पार्टी में".
[9] सोनिका (Sonica) - सोनिका जीत के मतलब हलइ कि खेलाड़ी (पुंटर) नयका पारी में पहिलौके तुरी ताश के पलटला पर जीत गेलइ ।
[10] पत्ता सब में पावडर लगावल होतइ - ई सरल खेल में पुंटर एक्के तरह से बेईमानी कर सकऽ हलइ - ताश के गड्डी में चिपकाहा पावडर डाल देल जाय जेकरा मेटा देल जा सकइ ताकि बाद में अगर ऊ देखइ कि ई रैंक से हार रहलूँ हँ त एकरा मेटाके रैंक बदल देल जा सकइ ।
[11] ज़ोरिच - सिम्योन गवरिलोविच ज़ोरिच (1745-1799), महारानी एकातेरिना द्वितीय के एगो कृपापात्र, जुआ के दीवाना ।
[12] परोली-पे (paroli-paix) - चापलित्स्की अपन दाँव के दोगना कइलकइ (परोली), आउ जीत गेलइ । फेर उ अपन जित्तल कुल रकम के शामिल करके दोगना दाँव पर लगइलकइ (परोली-पे), जे पत्ता के बीच में मोड़के इंगित कइल जा हलइ ।
ई कहानी पर दाँव संबंधी विस्तृत चर्चा खातिर दे॰ ch.7: Thaumaturgy in 'The Queen of Spades' in: Leighton L. G. (1994): "The Esoteric Tradition in Russian Romantic Literature", Pennsylvania State University Press, viii+224 pp.
Posted by नारायण प्रसाद at 12:09 AM
Labels: अनूदित साहित्य, कहानी
No comments:
Subscribe to: Post Comments (Atom)


text:
बाबा विजयेन्द्र की कलम से
कर्नाटक विधानसभा चुनाव के मतदान संपन्न भेई गेलई . अब तय गिनती के इंतजार छै . कोन पार्टी विजयी होतय ? ककरो ठीक ठाक बहुमत मिलते कि नय, एकरा पर मगजमारी होय रहल छै . सब दल के अप्पन-अप्पन दावेदारी छै . यदुरप्पा और रमैया दोनों के तरफ से सरकार बनाबे के बात होय रहल छै . जेतना सर्वे एजेंसी छै सब अप्पन अप्पन बात कही रहल छै . एकरा में प्रमुख बात ईहे छै कि भाजपा एक बरगर पार्टी बनी के सामने ऐते . भाजपा तय चमत्कार में विश्वास करे वाली पार्टी तय छिकबे नय करे . होय सके छै कि स्पस्ट बहुमत भी नय मिल जाय . अब सब खेला देवेगौरा के पार्टी पर टिकल छै . सत्ता के सांकल देवेगौरा ही खोल सके छै .
ऊँट पूरे करबट लेते या सीधे बैठल रहते , अभी ऊँट के धियान ईवीएम पर रहय दिये ,पर जे मूल बात हमरा ऐ ठाम कहे कि छै कि कर्नाटक के अबकी जे चुनाव भेलेय ओकरा में लोकतंत्र कहाँ छै ? सब दल के उम्मीदवार करोडपति ? कोय पार्टी कमतर नय छै ई खेल में . ई देश में गरीबन तय केवल बटन दबबे लेली पैदा भेलय . जनता तय लोकतंत्र के रखैल भय गेले . ककरो हिम्मत होतय अब चुनाव में उतरे के . खाय के उपाय नय ड्योढी पर नाच . बिना पैसा के ई लोक केवल मुलुर-मुलुर ताके छै . कांग्रेस आरो भाजपा दोनों नागनाथ और सांपनाथ जेना चुनाव में उतरले . एकरा में सब पार्टी जीत रहल छै . हारी रहल छै तय केवल कर्नाटक के लोकतंत्र .
मोदी पूरे चुनाव में इतिहास के कब्बर खोद्तय रहलै आरो राहुल मन्दिर के कंठी और कमंडल खोजतय रहलै . कोय दल कावेरी आरो कारोबार पर बात नय करलके. चुनाव तय ईवेंट भय गेले .
ज्यादा उछलय कुदे के जरुरत नय छै . इ बहरूपिया आरो बहेलिया के चाल ,चेहरा आरो चरित्र के समझे के जरुरत छै . बाजार का, बाजार द्वारा और बाजार के लिए ई लोकतंत्र होय गेले ? लेकिन एकरा से केना इ देश-समाज मजबूत होतय . गाँव के हरखू आरो माधो के इ तंत्र में केना जगह मिलते ? ई खातिर हमारा सबके सोचय के चाही . लोकतंत्र कोनो चुनावी अवधारण थोड़े छिकै . ई तय एगो जीवन मूल्य छिकै .
कर्नाटक के काँव-कांव सूनी कय कान तोहर पकी जैथों . आगामी लोकसभा चुनाव में फेरो यहीं सब दुहरैतय ?
ई देश हम्मर अप्पन छिकै . कोनो दल के जागीर थोड़े छिकै . आबो हम सब मिलकर लोकतान्त्रिक मूल्य के रक्षा करिये . दल रहय की जाय देश बचे के चाही . सब सज्जन शक्ति लोकतंत्र के ई दुर्दशा पर केवल कानतय रहते तय बात नय बनते.


text:
जिला सीतामढ़ी, प्रखण्ड रीगा, पंचायत पकड़ी, गांव उसरहिया, वार्ड नम्बर बारह। उहां के आशा रेणु देवी के सदर सीतामढ़ी अउर रीगा पी.एच.सी. में 2011 के प्रसव के रूपईया अभी तक न मिलल। रूपईया न मिले से कोई भी काम में दिक्कत होई छई। आशा रेणु देवी कहलथिन कि आशा के दिन पर दिन काम बढ़ले जाई छई। लेकिन आशा के कही जगह न हई। प्रसव वाली महिला शिशु के बाईस दिन देख रेख करके रिर्पोट जमा करे परई छई। रात-विरात गर्भवती महिला के प्रसव के लेल दउरई छी मगर समय से रूपईयान मिल रहल हई। 2011 के सीतामढ़ी सदर अस्पताल में तीन गो अउर रीगा पी.एच.सी. में तीन गो प्रसव वाला रूपईया अभी तक बाकिये हई। आशा के काम के लेल कोई समय न हई। जेई कारण बच्चा के पढ़ाई में कमी हो रहल हई। काम के लेल रात दिन बराबर हई। लेकिन मजदूरी समय पर कहां हई?
सदर सीतामढ़ी आशा मैनेजर प्रभात कुमार कहलथिन कि जिला स्वास्थ्य समिति केन्द्र में आशा के शिकायत अनिवार्य हई। सब आशा अपन शिकायत दर्ज करथिन तब इहां से उनका सब के पिछला रूपईया भुगतान कयल जतई। जब तक आवेदन जमा न होतई तब तक पिछला रूपईया न मिलतई। आशा सब जेतना जल्दी कागज जमा करथिन ओतना जल्दी पिछला रूपईया मिल जतई।
साल भर से रूपईया बाकी
जिला सीतामढ़ी, प्रखण्ड रीगा, पंचायत पकड़ी, गांव उसरहिया, वार्ड नम्बर बारह। उहां के आशा रेणु देवी के सदर सीतामढ़ी अउर रीगा पी.एच.सी. में 2011 के प्रसव के रूपईया अभी तक न मिलल। रूपईया न मिले से कोई भी काम में दिक्कत होई छई। आशा रेणु देवी कहलथिन कि आशा के दिन पर दिन काम बढ़ले जाई छई। लेकिन आशा के कही जगह न हई। प्रसव वाली महिला शिशु के बाईस दिन देख रेख करके रिर्पोट जमा करे परई छई। रात-विरात गर्भवती महिला के प्रसव के लेल दउरई छी मगर समय से रूपईयान मिल रहल हई। 2011 के सीतामढ़ी सदर अस्पताल में तीन गो अउर रीगा पी.एच.सी. में तीन गो प्रसव वाला रूपईया अभी तक बाकिये हई। आशा के काम के लेल कोई समय न हई। जेई कारण बच्चा के पढ़ाई में कमी हो रहल हई। काम के लेल रात दिन बराबर हई। लेकिन मजदूरी समय पर कहां हई?


text:
सरकार पोषाक योजना 2006 में चललथिन कि सब के मिले। हर साल लाखों बच्चा के ऐई योजना के लाभ अवई छई। तईयो विद्यालय तक अवते-अवते केतना बच्चा लाभ से बंचित हो जाई छथिन। इ रुपईया आखिर जाई छई कहां?
अभी कमला बालिका विद्यालय में कुछ बच्ची के पोषाक योजना के लाभ न मिललईय। उनका पिछला बेर भी न मिलल रहई। कोई सीधा जबाब भी उनका न मिल रहल हई। इहे न अईसन त शिवहर अउर सीतामढ़ी में केतना विद्यालय हई जेई में बच्चा के लाभ से वंचित रहे परलईय। अब जेकर माई-बाप बोले वाला हय, लड़े वाला हय त ओकर बच्चा चाहे रोज पढ़े जाये या न जाये, चाहे उ प्राईवेट विद्यालय में पढ़े लेकिनउनका योजना के लाभ मिल जाई छई। जे लड़े वाला न हई उनका कोई न कोई बहाना कर के टाल देल जाई छई। सरकार के योजना सब के लेल होई छई त सब के मिलई छई न कयला?
अईसे बच्चा सब हतास हो जाई छई। अही कारण हंगामा तोड़-फोर करे लगई छई। जब बच्चा शिक्षक के सामने हंगामा करे त ओई शिक्षक के मोल की रह जाई छई? अगर सुविधा सब के लेल बराबर हई त मिलई छई न कयला? ऐई व्यवस्था के दुरूस्त कयल जाये जईसे सब के लाभ मिले।
सब के मिले बराबर सुविधा
सरकार पोषाक योजना 2006 में चललथिन कि सब के मिले। हर साल लाखों बच्चा के ऐई योजना के लाभ अवई छई। तईयो विद्यालय तक अवते-अवते केतना बच्चा लाभ से बंचित हो जाई छथिन। इ रुपईया आखिर जाई छई कहां?